
In  vetere  historia  cum  duo  ubique  quaestiones  sint,  una 
de  scriptorum  natura,  altera  de  rebus  gestis,  in  pugna  Can- 
nensi  ad  utramque  paullo  certius  aliquid  proferre  et  operae 
pretium  esse  et  rem  acriter  perscrutanti  licere  confido.  At- 
que  de  rerum  gestarum  serie  neminem  fugit  Polybii  narra- 
tioni  multo  plus  quam  ceteris  tribuendum  et  paene  soli 
insistendum  esse.  Etenim  adeo  paucis  rebus  a  veritate  ab- 
errat,  ut  quae  de  pugna  difficultates  extent  in  intelligendo 
magis  quid  ipse  senserit,  quam  in  corrigendo  quae  pecca- 
verit  versentur.  Hujus  igitur  primum  narrationem  perse- 
quar:  in  quo,  siquid  aut  de  Polybii  sententia  aut  de  ipsis 
vebus  aut  a  ceteris  aut  a  me  dubitatur,  paiicis  disputandum 
est.  Hoc  quasi  fundamento  rerum  gestarum  constituto  quae 
de  quaque  rc  annales  ceterique  scriptores  tradiderint  ex 
Livio  maxime  elicere  conabor.  Postremo  quibus  ex  fon- 
tibus  Polybius,  Livius,  Appianus,  Zonaras  sua  quisque 
hauserit  iique  ipsi  quales  fuerint  compi'ehendam. 

Hac  in  re  tractanda  via  et  ratione  usus  jam  solum  Po- 
lybium  sequens  rem  totam  enarrabo. 

I. 

Hannibal  cum  anno  537  a.  u.  (217  a.  C.)  Campaniam 
totam  vastavisset ,  praeda  ingenti  potitus  ad  Gereonium 
castra  metatus  est:  id  oppidum  a  Luceria  viginti  quinque 
milia  passum  abest  ita  ut  situm  sit  ad  septentrionem :  id  quod 
inde  concludimus,  quod  M.  Minucius  magister  equitum  ad 
fines  agri  Larinatis  adversus  Hannibalem  consedit  (HI,  c. 
101,3).  ^^  '^^™  Hannibale  primum  proelio  non  infelici  con- 
flixit,  deinde  aequato  cum  Qu.  Fabio  dictatore  imperio  a 
miserrima  clade  coUegae  adventu  vix  liberatus  est.  Quo 
facto  et  Hannibal  ad  Gereonium  rediit  et  Q.  Fabius  in  sum- 
mam  imperii  restitutus  hiberna  quieta  habuit  usque  ad  ini- 
tium  anni  sequentis  '). 


1)  Errat  Polybius,  quoniam  paullo  prius  semestri  imperio  finito  con- 
sulibus  castra  tradidit.     cf.  Liv.  XXII  c.  32. 

c.  106.  Tura  Cn.  Servilius  M.  Atilius  prorogato  im- 
perio  castra  accipiunt.  Consules  novi  C.  Terentius  Varro 
L.  Aemilius  Paullus  senatum  liabentes  mittentesque  quan- 
tum  militum  ad  pi^opositum  ')  deesset  Romae  manent:  illos 
jubent  gravius  proelium  nullum  committere,  crebris  tamen 
excursionibus  tironem  militem  stipendiis  assuefacere :  id 
quod  illi  strenue  et  sapienter  facere  videbantur. 

c.  107.  Igitur  hiemem  verque  totum  in  hibernis  con- 
terebant.  Sed  frugibus  jam  commeatum  suppetentibus  Han- 
nibal  inde  a  Gereonio  profectus  Cannarum,  oppidi  jam  an- 
tea  subversi,  arcem  cepit.  Eo  enim  commeatum  e  tota 
regione  colligi;  collectum  exercitui  pro  necessitate  suppedi- 
tari  videbat.  Quo  facto  in  magnam  rei  frumentariae  diffi- 
cultatem  Romani  duces  venerunt.  Igitur  crebras  litteras 
Roraam  mittentes,  quid  facerent,  quaerebant.  Nam  si  hostes 
appropinquassent  '^) ,  propter  dubia  sociorum  studia  pugnam 
se  non  facile  recusaturos  esse.  Senatus  decrevit,  ut  cum 
hoste  confligeretur :  proconsules  ut  se  continerent:  consules 
ad  exercitum  se  conferrent.  Propositum  autem  erat  ^)  octo 
legionibus  iisque  plenioribus  dimicare. 

c.  108.  Itaque  Aemilius  cum  coUega  ad  exercitum 
profectus  est  et  statim  post  adventum  contionem  habuit.  — 
c.  109.  — 

c.  110.  Postero  die  adversus  Hannibalem  egerunt  die- 
que  sequenti  a  sex  milibus  passuum  casti'a  ponunt  '^).  Inde 
Paullus,  cum  loca  omnio  aperta  videret,  hostem  autem 
abundantem  equitatu,    nuilo  modo  procedendum  esse  censet 


1)  cf.  adnot.  3. 

2)  Castra  Hannibalis,  quorum  c.  110, jj  demum  mentio  fit,  fuerunt 
sine  dubio  prope  Cannas:  idquod  apud  Livium  c.  43, jg   invenitur* 

3)  KQOf^svTO:  reddidi  plusquamperfecto.  Neque  enim  cum  Nitzschio 
facere  possum,  qui  (Kieler  Monatsschrift  1854.  pag.  71  sqq.)  tum  demum 
sex  novas  legiones  conscriptas  esse  putat,  cum  antea  duas  modo  in  armis 
habere  voluissent.  Nam  Pol.  c.  100, 3  non  solum  supplementum  missum 
uarrat,  sed  t6  D.J.sTkov  n^.-r^^oc,  srt  rrap  aTqaTiarav  jiqoc,  T-qv  bhqv  ini- 
^o^.-rjv,  prospiciens  sine  dubio  ad  hunc  ipsum  locura.  Ceterum  in  castris 
Fabianis  erant  quattuor  legiones,  si  Livium  c.  32, j  sequimur,  secundum 
Polybium  ut  videtur,  vel  plures.  Nam  e  c.  88  Fabium  quattuor  legiones 
(duas  secundum  Livium  XXII  c.  11,3)  conscripsisse ,  Servilianas  (duas) 
junxisse  comperimus.  Porro  post  Cannas  captas  non  legiones  scripsit  aut 
in  castra  traduxit  Paullus,  sed  statim  post  adventum  contionatus  est  apud 
milites  tanquam  Ssvtbqov  r^H-q  iviavxov  stipendia  facientes. 

4)  Magnis  sane,  si  inde  a  Gereonio ,  itineribus  contenderunt,  siqui- 
dem  Tellius  (Philol.  XI  p.  105)  agrum  Larinatem  a  Cannis  12  milia  geo- 
graphica  abesse  dicit.  (Unde  comperuerit,  nescio.)  Sed  c.  107  non  im- 
pedit,  quominua  castra  aproconsulibus  aliquantum  promota  esse  existi- 
memus:  quamquam  Coelius  ad  Gereonium  consules  advenisse  narravit. 
cf.  p.  21. 


collega  contra  nitente  ob  inscitiam  rei  militaris.  Verum 
enimvero  Varro ,  cujus  die  sequenti  imperium  erat,  nihil 
commotus  obsecrationibus  collegae  exercitum  producit,  hostes 
in  agmen  impetum  facientes  pellit.  Postero  igitur  die  Paul- 
lus,  quoniam  abducere  legiones  nequibat,  duabus  partibus 
exercitus  xaveOTQacoTitdsvae  nagd  zov  ^Aviftdov  noTa^ov  xa- 
Xovfxsvov,  (qui  sohis  transfluit  Appenninum  —  cetera  — ) 
tertia  parte  nSQav  rov  noxafxov  ')  in  orientem  versus  duo 
milia  quingentos  passus  a  suis,  pauUo  plus  ab  hostium  ca- 
stris  castra  communiit,  quae  et  ipsius  frumentatoribus  prae- 
siderent  et  hostibus  imminerent 

Hac  e  narratione  apparet  Polybium  statuere  Romanos 
inde  a  Gereonio  profectos  tum  primum  Aufidum  attigisse 
ideoque  hic  potissimum  de  eo  flumine  pauca  adicere.  Quare 
siquis  eos  jam  antea  flumen  transgressos  esse  contendit,  certe 
cum  Polybio  res  erit.  Et  ista  ipsa  sententia  qualis  sit  in 
posterum  sepono:  qua  in  re  nitatur  paucis  monendum  est. 
Etenim  movit  doctos  fluminis  totiusque  regionis  situs  et 
conformatio  a  Swinburnio  ^)  cetex-is  exposita  atque  desci'ipta. 
Quae  infra  ne  nobis  quidem  neglegenda  est.  Nunc  in  sola 
Polybii  narratione  persequenda  ne  quis  ejus  respectum  agat, 
tantum  dico :  Polybium  ut  rei  militaris  peritissimum  motus 
exercituum  tam  penitus  animo  effictos  habuisse  tamque  ac- 
curate  et  ad  intellegendum  apte  explicavisse ,  ut  neque  con- 
iciendo  quod  praetermissum  esse  existimemus  narrationi 
subvenire  neque  vero  nisi  tabula  aut  descriptione  regionum 
adhibita  intellegi  eum  posse  negare  liceat.  Id  cum  ceteris 
tenendum  sit,  quid  hic  faciendum  esse  arbitrabimur,  ubi 
ipse  quod  ad  intellegendum  usui  fore  crediderit  dilucide 
c.  110,9  exposuerit?  Quare  non  sic  legendus  est,  ut  gyros 
quibus  Aufidum  curvari  periti  locorum  narraverint  respicias: 
nihil  enim  de  iis  apud  Polybium :  sed  ut  animo  fingas  recta 
fere  via  flumen  per  campos  decurrere  Nec  tamen  versus 
ipsum  orientem :  nam  acies  Romana  in  mei'idiem  spectans 
a  dextra  parte  flumine  circumscribitur  (c.  113,^).  Quodsi 
quaeras  utram  in  partem  inclinetur,  versus  septentriones 
docet  Polybius:  non  enim  in  meridiem,  quoniam  minora 
castra  dextra  in  ripa^  nQog'^  ^«?^  avaToXdg  poni  facit  eaque 
ipsa,  ut  videtur,  aliquantum  a  fluvio  remota,  siquidem  aqua- 
tores  inde  a  Numidis  pelluntur. 


1)  Id  est  a  dextra  parte.  Item  Livius  (vel  Coelius)  ex  eodem  scrip- 
tore  Komano  (cf.  p.  17)  „trans  flumen"  ,  quod  verbum ,  si  maxime  e 
meridie  iter  fecissent,  nemo  Romanus  usurpasset. 

2)  Travels  in  the  two  Sicilies  London  1783.  I.  p.  167  sqq.  (Uebers. 
von  Forster  L  p.  196  sqq.) 

c.  lll.  Hannibal  autera,  redeamus  enira  ad  narratio- 
nem,  ubi  hostes  in  manibus  vidit,  contione  habita  naga- 
X(>ijMa  xaceaTQaronidsvae  nocovfievog  rov  x^Q^^^o^  naqa  c7]V 
dvTriv  nXevQiiv  rov  noTafxov  [rj  /lei^ovi  arazoneSeiq  t(ov 
vnevavTiiov.  Quod  ut  faceret  flunien  ei  traiciendura  fuisse 
quis  est  qui  non  videat?  Apparet  item  supra  castra  ma- 
jora  id  factum  esse,  quando  postea  aciem  contra  Roraanos 
instruxit  a  meridionali  parte. 

c.  112.  Diem  insequentom  cum  in  comparatione  rerum 
necessariarum  uterque  exercitus  consumsisset,  postridie  Ilan- 
nibal  aciera  instruxit.  Sed  Paullus  cum  nec  loca  ei  arride- 
rent  et  hostes  eo  loco  mox  depulsum  iri  videret  commeatus 
difficultate  ') ,  exercitum  continuit.  Aquatores  tamen ,  qui 
minoribus  ex  castris  ad  flumen  aderant,  a  Numidis  compulsi 
Varronis  milituraque  iras  stiraulaverunt.  Romae  omnium 
animi  expectatione  erecti. 

c.  113.  Tum  Varro  siraulac  postridie  imperium  accepit, 
exercitura  ex  majoribus  castris  trans  flumen  transductum 
continuo  explicavit  junctisque  qui  in  minoribus  erant  aciem 
sic  instruxit,  ut  equites  Romani  dextram  ad  ipsum  flumen, 
socii  laevam  alam  tenerent,  pedites  medii  essent:  toti  aciei 
praeposuit  ievem  armaturara.  Sumraa  copiarum  erat  pede- 
strium  ad  octoginta^),  equitum  plus  sex  milia.  Eodera  tera- 
pore  Hannibal  Aufidura  transgressus  Baleares  et  hastatos 
toti  exercitui  anteposuit.  De  cetei'is  copiis  Iberos  Gallosque 
equites  fluraini,  laeva  a  parte  id  erat,  apposuit,  deinde  Afro- 
rum  dimidium,  post  Iberos  Gallosque,  tura  alteram  partem 
Afrorum,  postremo  equites  Numidas  collocavit.  Tota  acie 
erecta  medios  Iberos  Gallosquc  aliquantum  produxit,  ut  cu- 
neus  ceteris  emineret 

c.  114  Summa  erat  exercitus  ad  equitura  decem,  pe- 
ditum  quadraginta  milia.  Dextrum  Romanorum  cornu  erat 
Paulli :  VaiTonis  laevom.  Pedites  M.  Atilius  ^)  Cn.  Servi- 
lius  regebant.  Carthaginiensium  laevae  alae  Hasdrubal, 
dextrae  Hanno,  peditibus  ipse  Hannibal  cura  Magone  fratre 
praeerat.  Romana  in  meridiem,  Carthaginiensium  acies  in 
septentrionem  spectabat. 


1)  Neque  enim  jam  ex  Cannis  et  fecundissima  illa  regione  frumen- 
tari  eum  siuebant  miuora  castra  media  interposita. 

2)  septuaginta  dicere  debuit  cf.  p.  9. 

3)  Falso  hic  ceterisque  locis  Atilium  Servilio  adjungit  (cf.  Liv.  XXII 
c.  40,6),  ut  Tellius  (Philol.  XI  p.  103)  suspicatur,  deceptus  L.  Atili  quae- 
storis  nomine  in  occisorum  numero  invento. 


c.  115.  Initium  proelii  factum  est  ')  a  levi  armatura: 
deinde  Iberi  Gallique  Romanorum  dextros  equites  gravi 
proelio  vincunt,  victos  praeter  flumen  insequentes  trucidant. 
Simul  legiones  medios  Iberos  Gallosque  aggressae  facile 
vertunt:  mox  acrius  prementes  tantum  prorumpunt,  ut 
inter  Afros  raediaetenerentur. 

c.  116.  PauUus,  qui  a  dextro  cornu  ad  Servilium  con- 
fugerat,  hortabatur  Romanos :  item  Afros  Hannibal.  Interim 
Hasdrubal  cum  Iberis  Gallisque  fugitivis  paene  omnibus 
extinctis  a  laeva  parte  Numidis  parum  validis  in  equites 
socios  auxilio  venit.  Quibus  conspectis  socii  in  fugam  se 
coniciunt,  Tum  Hasdrubal  valde  prudenter  hos  quidem 
omittit  Numidis  ad  persequendum  eximie  idoneis,  legiones 
ultro  a  tergo  invadit  ^)  Quo  facto  Romani  undique  clausi 
omnes  cum  ipsis  ducibus  interierunt. 

c.  117  versatur  in  enumerando ,  quot  Romani  et  Car- 
thaginienses  mortui,  quot  capti,  quot  elapsi  sint.  Et  in  nu- 
meris  Romanorum  occisorum  eiapsorumque  non  eam  quam 
Polybio  habere  cousueverimus  fidem  inesse  ad  Livi  caput 
49  docebo.  Nunc  quod  ipsura  sibi  non  satis  convenit  accu- 
ratius  tractandura  est. 

Ac  priraum  quidem  constat,  quem  c.  113,5  Polybius 
copiarum  numerum  fuisse  significet,  eum  ad  ipsam  aciera 
falso  referri ,  sed  decem  milibus  quae  in  castris  relicta 
erant  additis  expleri.  Quod  eo  facilius  comraisit,  quod 
hujus  deraura  capitis  §.  12  raentionera  eorura  fecit.  Hoc 
perspecto  dubitari  non  potest,  quin  decera  illa  milia  in 
§.  2—4  itera  falso  comprehendantur. 

Succurrit  illud  §.  o  non  levi  laborare  corruptela.  Of- 
fendunt  quae  in  codicibus  leguntur  ix  (fe  rcov  ne^oiv  /xa- 
x6fx€vot  fiEv  id).(joaav  eig  f-ivQiovg,  ol  d'  ixtog  ovveg  zrjg  fid- 
Xr^g,  i^  dvTov  6e  zov  xcvSvvov  xQLcxiXioi  /.lovov  idcog  —  Siecfvyov. 
Nam  si  verbo  fiaxofievot  fiiv  opponi  exxog  ovreg  t^?  ff^ax^? 
putas,  recte  quidera  id  fit:  quando  qui  in  castris  relicti 
erant  proeliura  sane  inierunt,  pugnae  taraen  expertes  erant. 
Sed  quid  ot  6e  sibi  velit  quaero.  Respondes  partera  zdov 
HaxofXbVMV  esse,  scilicet  octo  milia  hominura  qui  de  praesi- 


1)  rd^  |utv  dQ/d<i  avrav  rav  BV^dvov  sniao^  u.v  6  xivSvvot;  codd. 
Pio  EJiiaoi;  Dindortius  6.t'  tai?i|,  Hultschius  tK  iaov.  Mallem  totum  su- 
stuHssent:  neque  enim  post  djna  bt  quicquam  ei  respondet.  Simillimus 
esset  locus  II  28.9 :  avTOi;  6  y.ard  tov  Xd(^ov  eveiatijy.ei  y.iv^vvoii, 

2)  Quo  modo ,  in  manibus  est :  namque  equites  praeter  flumen  inse- 
cutus  ultro  post  hostium  terga  devenit,  mox  usque  ad  socios  equites  pro- 
cessit.  Eos  cum  solo  adventu  fugasset,  vertit  se  in  legiones.  Non  pro- 
fecto  opus  fuit  aciem  utramque  circumTebi,  id  quod  Haggio  (Jahns  Jbbt 
Bd.  73  p.  187)  placere  videtur. 

dio  illo  superfuerint.  Dummodo  essent  qui  praeter  eos 
capti  esse  viderentur.  Tenetur  enim  hoc  crimine  Polybius, 
quod  mortuos  r.d  duo  milia  hic  in  captivorum  numero  ha- 
buerit.  Etenim  totas  in  pugna  legiones  occubuisse  (c  116,,,; 
VI  c.  58,4.),  captos  autem  omnes  [ol  ^wy^^ij^fivreg)  ixTog  ye- 
VEG^ttL  Tov  xivSvvov  (c  117, 7)  confcssus  est.  Quocirca  hanc 
opinionem  tueri  non  possumus.  Censuit  Perottus  ejicienda 
esse  verba  ol  6*  sxvog  ovieg  zijg  jndxrig.  Sed  non  opponi 
possunt  fxa%6fiBV0L  f.i8V  et  s^avxov  6e  roixLvdvvov.  Requirit 
etiam  §.  7  iila  verba.  Manifestum  enim  est,  praesei'tim  si 
Hultschii  praeclaram  conjecturam  xata  jLva  TOLavcrjv  ahiav 
probamus,  explicari  hac  sequentibusque  paragraphis  quo- 
modo  extra  pugnam  fuisse  decem  illa  milia  dictum  sit, 
sicut  §.  10  sqq.  quomodo  sdXcoGav  Satisfacit,  ni  fallor, 
loco  ov  J'  sxTog  ovxeg  rijg  ficHxiqg  Neque  vero  ubi  ov  in  ot 
fuerit  corruptum,  queraadmodum  exrog  pro  evxog  irrepere 
potuerit,  obscurum  eat 

Restat  in  enumeratione  tria  paene  milia  hominum  deesse. 
Nam  duo  milia  equitum  secundum  §.  12  capta  neque  qui 
legit  divinare  potest  neque  Polybius  si  in  animo  habuisset 
OL  XolnoL  navzeg  scripsisset  Sed  hoc  crimine  ipsum  Poly- 
bium  liberare  non  possumus. 
Narrat  igitur  haec: 

Haec  est  pugna  Cannensis,  quae  optimos  viros  habuit 
tam  victos  quam  victores:  id  quod  ipso  eventu  patefactum 
est.  Nara  de  sex  railibus  equitura  septuaginta  cum  Var- 
rone  Venusiam  elapsi  sunt:  trecenti  fere  sparsa  fuga  in  op- 
pida  evaserunt.  Ex  peditibus  autem  proeliantes  quidem 
capti  sunt  ad  decem  milia,  extra  ipsam  tamen  pugnara  Ex 
ipso  autera  periculo  tria  tantura  milia  in  oppida  circumsita 
effugerunt.  Reliqui  omnes  ad  septuaginta  milia  fortiter  dirai- 
cantes  occubuerunt  raaxirao  adjuraento  facto  Carthaginien- 
sibus  ex  multitudine  equitum :  itaque  comprobatura  est  ad 
discrimina  belli  praestare  dimidiura  peditura  cura  superanti 
cquitatu  conjunctum,  quam  omnes  copias  hosti  pares  habere. 
Ex  exercitu  autera  Hannibalis  ceciderunt  Gallorum  quat- 
tuor  milia,  Iberi  atque  Afri  mille  quingenti,  equites  du- 
centi.  Captivi  autem  illi  Roraani  extra  ipsam  pugnam 
fuerunt  tali  ex  causa.  PauUus  in  castris  suis  decem  railia 
reliquerat,  ut,  si  Hannibal  omnes  educeret  copias,  castris 
hostium  potirentur,  sin  satis  praesidii  relinqueret,  ipse  exi- 
guitate  adversariorum  adjuvaretur.  Capti  autem  sic  sunt. 
Relicta  idonea  ab  Hannibale  manu  Romani,  dum  pugna 
exardescit,  impetura  in  castra  faciunt.  Dubio  jam  eventu 
Hannibal,  ubi  primum  victoriam  adeptus  est,  praesidio 
auxilium  fert,  Romanos  ipsorum  in  castris  claudit.    Deinde 

duobus  milibus  interfectis  ceteros  oranes  in  deditionem  ac- 
cepit.  Similiter  qui  in  loca  munita  ejus  regionis  confuge- 
rant,  circumsessos  Numidae  reduxerunt  ad  duo  milia  equi- 
tum  in  fugam  conversorum. 

Haec  Polybius.  Jam  priusquam  ad  alteram  de  scripto- 
rum  natura  partem  accedamus ,  videamus  oportet  de  dis- 
sensione  quadam  hominum  doctorum.  Quam  non  fastidiose  aut 
contemptim,  sed  quo  liquidius  aequabiliusque  rem  deduce- 
remus  huc  usque  seposuimus.  Scilicet  aliis  aliter  visum  est, 
utra  in  ripa  Aufidi  dimicatum  esse  vel  Polybius  tradiderit 
vel  ipsi  statuant;  neque  enim  distinguant  utrumque  necne, 
semper  facile  dispexeris.  Et  ea,  quae  no^trae  contraria  est 
sententia,  profecta  est  a  Swinburnio  (1.  1),  recepta  a  Nie- 
buhrio  (Vorles.  III  p.  87  ff.),  rctenta  a  C.  Petero  (R.  G.  I. 
p.  39ti)  et  a  Mommsenio  (R.  G.  I.  p  610  ')),  probata  a 
Schillbachio  (Neurupp.  Progr.  1860)  et  Weissenbornio  (ad 
Liv.  c.  46),  conjecturarum  apparatu  aucta  ab  Haggio  (Jahns 
Jbb.  Bd.  73.  p  135  sqq  ).  Recte  nuper  Tellius  (Philol.  XI 
p.  104  sqq.)  e  Polybio  rem  mihi  narravisse  videtur,  arbi- 
tratus  ille  quidem  a  solo  Haggio  se  desciscere  Questus  est 
idem  non  immerito,  qualem  unde  Haggius  sibi  pugnae  ima- 
ginem  eflinxerit,  non  penitus  perspici  posse. 

Sed  hoc  mihi  demonstrasse  videor,  qui  laevam  in  ripam 
pugnam  transferant,  discrepare  cum  Polybio:  e  cujus  nar- 
ratione  elucet  majora  castra  fuisse  in  laeva  ripa  Aufidi,  mi- 
nora  trans  flumen  in  orientera  versus  inter  Hannibalis  prope 
Cannas  castra  et  majora  Romanorum  media  fere  interposita, 
ut  ab  Hannibale  paullo  plus  decem  stadia  abessent:  itaqne 
proelium  eadem  in  regione  a  Cannis  in  occidentem  versus 
esse  consertum.  Haec  credo  ut  a  Polybio  relata,  ita  re 
acta  esse.  Sed  decrevit  Schillbachius  nullum  ea  in  ripa 
pugnae  locura  esse,  licet  ipse  nil  nisi  colles  humiliores  ^)  ibi 
agnorit,  Cedarausne  loco?  An  licebit  acquiescere  in  rerum 
gestarura  testimonio?  Nam  si  Hannibal  primum  aciem  di- 
rexit  hac,  posti'idie  illa  in  parte,  quid  magis  apertum  est 
quam  utriraque  proelium  fieri  potuisse?  Sed  quid  secutus 
Varro  meridionalem  ripam  sibi  elegit?  Hoc  enim  magno- 
pere  commovit  doctos.  Arridebant  ei  fortasse  raagis  ea 
loca  non  ex  orani  paite  plana.  Sive  cavebat  homo  in- 
cautus,  ne  Hannibalem  devictum  castra  ex  fuga  exciperent, 
nisi  trans  flumen  eum  elicuisset  castraque  interim  expugnas- 
set:  similia,  quae  enumerare  supersedeo.  Omitto  item,  quod 
plerique  excogitandum  esse  duxerunt,  quibus  quisque  intine- 


1)  5,  Aufl. 

2)  Item  Swinburnius:  low  hills. 

ribus  dextra  a  ripra  Venusiam  aut  Cannusium  efFugere  po- 
tuerit.  Plus  tribuendum  est  in  loco  proelio  designando  nar- 
rationi  cuidam  Livi  et  Appiani,  quam  p.  27  cum  Polybio 
convenire  demonstrabo.  Fugisse  igitur  Cannas  videntur 
non  raixti  ex  oranibus  copiis  milites  passim  per  agros  va- 
gati,  sed  magna  pars  equitum  laevo  de  cornu.  Id  si  verum 
est,  non  mimimum  confirmat  quam  c  Polybio  eruimus  de 
loco  pugnae  opinionem.  Attulerunt  Schillbachius  et  Weis- 
senbornius  locos  coraplures  e  Silio  Italico.  In  quos  tantum 
dico :  Silius  si  maxime  aliquam  proelii  imaginem  sibi  effinxit, 
tamen  eam  ut  a  Polybio  toto  coelo  distct.  Secundum  IX 
218  Hannibal  aciem  —  locorum 

Consilio  curvis  accommodat  ordiue  ripis. 

Id  est  collocat  aciera  propter  fluraen  Enarrat  poeta 
V.  220  sqq.,  qui  duces  quibus  cum  populis  laevo  in  cornu 
constiterint,  item  v.  227  sqq.,  qui 

Parte  in  dextra,  sinuat  qua  flexibus  undam 

Aufidus  et  curvo  circumerrat  gurgite  ripas. 

Secundum  v.  234  Hannibal  ipse  medium  tenit.  Tum 
addit  V.  237: 

,.Sed  qua  se  fluvius  retro  labentibus  undis 
Eripit  et  nullo  cuneos  raunimine  vallat", 
„turrita  raoles",  id  est  elephanti  ponuntur. 

Verba  „fluvius  se  eripit"  idem  fere  esse,  quod  „ex  ocu- 
lis  aufertur"  recte  monuit  Rupertius  (ad  l ).  Quaeritur  qua- 
nam  parte  fluvium  se  eripere  statuerit.  Si  versum  227 
respicimus,  non  dubium  est,  quin  laeva.  Quidigitur?  Nonne 
patet  fluvium  Silio  auctore  primura  dextrum  cornu  et  ter- 
gum  praeterfluere ,  deinde  e  conspectu  auferri.  Scd  non 
convenit  cum  Polybii  narratione,  praesertim  c.  114,g:  nisi 
forte  Aufidus  ab  oriente  in  occidentem  versus  fluere  cogitur. 
Ceterum  ad  pugnam  flexus  illi  ne  apud  Silium  quidem  quic- 
quam  momenti  faciunt. 

Quae  Swinburnius  disputavit  de  scriptorum  sententia, 
perlustrare  non  opus  est:  is  enim  ut  regionibus  describendis 
dilucidus,  ita  scriptorum  tractandorum  non  satis  est  peritus. 
Sed  affert  idem  accolarum  ejus  regionis  testimonium.  Nam 
postquam  decertatum  esse  in  septentrionali  ripa  conjecit, 
sic  pergit:  „The  scene  of  action  is  markedout  to  posterity 
by  the  name  of  Pezzo  di  Sangue  (Field  of  Blood)."  Nihil 
certi  inest  in  verbo  „the  scene  "  Neque  vero  in  iis  quae  in 
LTtalia,  dizionario  corografico  (Milano)  vol.  II  sub  voce 
„Canne"  leguntur:  „Uno  carapo  presso  le  rovine  di  Canne 
e  chiamato  anche  oggidi  Carape  di  sangue."  Sed  adjicit 
Swinburnius:  „The  peasants  shewed  us  some  spurs  and 
lieads  of  lances,   lately  turned  up  by  the  plough;  and  told 

us,  horseloads  of  armour  and  weapons  had  been  at  different 
times  carried  off  from  theuce."  Etiam  hoc  thence  ambi- 
guum  posuit.  Quid  est?  Cur  non  elegantius?  Cur  sero 
hoc  testimonium  attulit?  Sic  intcllegenduni  esse  arbitror. 
Nempe  quo  maxirae  loco  reliquiae  illae  inventae  essent,  ut 
in  horainibus  agrestibus,  praesertim  cum  non  in  ipso  illo 
pezzo  di  sangue  famam  illam  perciperet,  edoceri  nequibat 
Id  probe  scientem  hominem  cautum  puduit  quicquam  pro 
cei'to  proferre.  Satis  igitur  habuit  „with  moral  certainty* 
sententiam  suam  dicere  mahiitque  re  judicata  afferre,  quod 
ad  insistendum  nimis  lubricum  esse  videret 

Restat  ut  ego  quoque  meam  opinionem  ad  locorum  na- 
turam  accoramodem.  Cogito  equidem  de  ea  parte,  qua 
Swinburnius  (1.  1.  p.  165)  convenienter  cum  tabula  geogra- 
phica  quam  Rizzi  Zannoni  publici  juris  fecit  „for  four 
railes"  inde  a  ponte  Canusino  sic  fluere  Aufidum  testatur: 
„sometimes  running  due  east,  at  others  rather  to  the  south, 
tjut  in  general  inclining  due  north-east."  Talem  enim  cur- 
sum  Polybii  narratio  requirit,  ut  et  minora  castra  trans 
fluraen  sita  in  orientera  vergere  et  Romani  dextrum  cornu 
flumini  apponere  potuerint  Neque  ea  pars  fluminis  a  Can- 
nis  nimium  abesse  videtur:  siquidem  Swinburnius  inter 
pontem  ei,  Cannas  six  miles  interesse  dicit.  Denique  si 
quis  quando  cura  locorura  situ  Polybii  narrationem  non  satis 
convenire  edocuerit,  id  tamen  tenendum  erit  in  caeli  citius 
regionibus  designandis  (c,  114,^^)  aut  in  locorum  intervallis 
definiendis  (c.  110,, y)  peccatum  esse  quam  in  statuendo,  utra 
in  ripa  pugna  constiterit. 


11. 

Jam  T.  Liviura,  de  eo  enim  maxime  secundo  loco  dis- 
serturum  me  esse  proraisi,  omnes  qui  diligentius  de  eo 
quaesiverunt  consentiunt  totum  pendere  ab  iis  scriptoribus, 
quos  quoque  loco  in  usum  vocaverit.  His  autera  capitibus 
cura  coraphires  sine  dubio  excripserit,  existit  quaestio,  e 
quibus  fontibus  ea  hauserit.  Et  hac  in  re  nihil  prius  quae- 
rendum  est,  quam  utrum  Polybio  usus  sit  necne.  De  qua 
re  quoniam  homines  docti  tum  in  ceteris  libris  decadis  ter- 
tiae,  tum  in  XXI  et  XXII  valde  dissentiunt,  pauca  in  uni- 
versum  disputanda  sunt. 

Belli  Punici  secundi  aequales  extiterant  scriptores  et 
apud  Romanos  et  apud  Graecos  vel  Carthaginienses.  Utrius- 
que  partis   auctoribus  usus  est  Polybius   et  apud  Romanos 

Coelius.  Solis,  .quod  quidem  nos  sciraus,  Romanis  poste- 
riores  annalium  scriptores  ').  Quae  autem  in  Livi  XXI  et 
XXII  permanarunt  ex  Carthaginiensium  vel  Hannibalis 
scriptoribus  et  si  quae  iis  Romano  ex  scriptore  arctius  coag- 
mentata  sunt,  eorura  nonnuUa  ei  suppeditasse  Coelium  cer- 
tissimum  est  non  Polybium,  numomnia  ambigitur.  Tantus 
enim  interdum  cum  in  rebus  tum  in  verbis  consensus  Livi 
cum  Polybio  est,  quantum  nisi  alter  alterum  excripsisset 
fieri  potuisse  nonnuUi  negant.  Pertinent  autem  ea  imprimis 
ad  pugnas  accuratius  narratas,  Et  in  singulo  quoque  loco 
si  quaeritur,  utrum  Polybio  an  Coelio  Livius  usus  sit,  duo 
haberaus  certa  indicia,  quae  Coeliura  auctorera  produnt: 
unura,  si  aliquanto  uberior  rerura  Livius  quam  Polybius  in- 
venitur  "^) :  alterum ,  si  Hannibalis  res  cum  Romanis  alio 
apud  utrumque  ordine  compositae  sunt,  constituo.  Utrum- 
que  cadit  in  Livi  de  pugna  Cannensi  capita 


A.  Livi  XXII.  c.  44  —  47  non  e  Polybioj,  sed  e  Coelio 
deprompta. 

Polybius  Hannibalem  postquam  contionatum  esse  et 
castra  mutavisse,  die  sequenti  pugnam  paravisse  narravit, 
res  alienas  ab  annalibus  Romanis  quaeque  omnino  non  in- 
veniuntur  apud  Livium,  tertio  aciem  direxisse  tradit,  sed 
Paullo  detrectante  pugnam  in  castra  postremo  copias  rece- 
pisse  solis  Numidis  trans  fluraen  in  aquatores  iraraissis.  Hi 
ubi  usque  ad  ipsa  castra  rainora  evecti  sunt,  o  t€  laiog 
IxaXXov  naQio^vvevo  td  te  nXr^d-iq  6q{x^]v  slxe  Eadera  Livius 
inde  a  §.  4  refert  Sed  insuper  comperiraus  procursationera 
Nuraidarura  directa  statim  acie  factam ,  altercationera  inde 
in  consilio  consulura  seditioneraque  militum  ortara  esse, 
quae  lucera  coraraode  afferunt  verbis  Polybii  naQoo^vveto  et 
6Qiir(v  elxe. 

Utriusque  igitur  narratio  e  roraano  scriptore  oriunda  sed 
altera  ab  altera  aliena  esse  videtur. 


1)  Etiam  Coelio  eos  usos  esse  non  est,  cur  negemus.  A  Valerio 
Autiate  Polybium  posterioribus  in  partibus  belli  Punici  secundi  (neque 
tamen  in  iis  quae  secuntur)  excriptum  esse  contendit  Nitzschius  (Rom. 
Annal.  p.  17).  Cujus  tamen  rei  prioribus  in  partibus  nullum  inesse  vesti- 
gium   concedit. 

2)  cf.  C.  Bottcher  Fleckeisens.  Jhb.  Suppl.  V.  H.  3.  p.  361. 

Annectit  Polybius  §.6,  7  urbem  totam  metu  et  expecta- 
tione  erectara,  prodigia  et  carmina  in  vulgus  pervagata, 
haud  scio  an  Marciana  illa  quae  apud  Liviuni  XXV  c.  12 
occurrunt.  Patet  hunc  Polybii  locum  item  romano  auctori, 
sed  vix  eidem  deberi. 

c.  113,,— 5  redit  Polybius  ad  communem  illum  cum  Li- 
vio  fontem  narratque  Romanorum  transitum  et  aciei  instruc- 
tionem.  Eadem  Livius  refert,  sed  praeterea  peditum  quo- 
que  laevom  cornu  sociorum  fuisse  '),  dextrum  legionum. 
Addit  Livius  jam  hic  §  8  partitionem  imperii.  At  Poly- 
bius  hoc  quidem  Carthaginiensium  rebus  inserendum  reser- 
vavit,  adjecit  numerum  Romanorum  eumque,  ut  p,  9  docui, 
parum  rectum. 

Sequitur  apud  Livium  c.  46,  47,  apud  Polybium  c  113,^ 
sqq.  descriptio  aciei  Punicae,  quae  ex  socio  quodam  Hanni- 
balis  originem  ducere  videtur,  et  eodem  ex  fonte  narratio 
pugnae.  Cui  Livius  Volturni  venti  mentionem,  Polybius 
c.  114,g  ducum  Romanorum  intulit.  Praeterea  Livius  quam- 
quam  ceteris  multo  brevior,  nonnuUis  tamcn  additamentis 
plenior  est  iisque  ob  ipsam  exiguitatem  vix  aliunde  repe- 
titis  neque  vero  ultro  ementitis.  Sunt  ejus  modi  addita- 
menta:  ^.  1  ut  quosque  traduxerat,  ita  locabat;  §.  6  super 
umbilicum;  praelongi  sine  mucronibus  —  brevitate  habiles 
et  cura  mucronibus,  capitis  vero  47  tota  §.  2.  Aperte 
pugnant  cura  Polybio  quae  leguntur  c.  47,5  ^^^  ^^  saepe 
connisi ;  §.  8  clausere  et  ab  tergo  hostes,  Gravius  est,  quod 
c.  46,7  Hannoni  Polybiano  Maharbalem  substitutura  vide- 
mus,  Sentimus  scriptorem  fabulara  illam  de  Maharbale 
„praefecto  equitum"  (Liv.  c.  61 ;  Coeli  Antipatri  frgm.  25 
ed.  H.  Peter  Frgm  Hist.  Rom.)  narraturum.  Atqui  rainirae 
Liviana  illa  providentia  est. 

Habes  igitur  Liviura  ut  pleruraque  Polybio  arctiorem,  ita 
nonnullis  rebus  uberiorem,  eundera  ex  duobus,  Polybiura  e 
tribus  scriptoribus  corapositum,  eos  denique  ipsos  apud 
illura  alternis  mixtos,  apud  Livium,  si  eximis  Volturni 
c    46,9  i'epetitam  raentionera,  alterum  ab  altero  exceptum. 

Quare  firmissimo  arguraento  concludiraus  esse  hunc  Livi 
locum  a  Polybio  alienum. 

Dicerausne  igitur  scriptorera  illura  Hannibali  appli- 
catura  ab  ipso  Livio  esse  inspectura?  Minime  vero.  Nam 
ex  iis  locis  quos  ex  eo  fluxisse  verisimile  est  non  adeo 
multis  unura  (XXI  c.  22,^)  ex  Cic.  de  div.  I,  24,4^  scimus 
per  Coelium  Livio  exhibitum  fuisse,    reliqai  adeo    cum  Ro- 


1)  cf.  p.   19.     C.  BSttcherus  1.  1.  p.  435  sqq. 


16 

manorum  scriptorum  partibus  mixti  sunt,  ut  ab  ipso  Livio 
iis  junctos  esse  nemo  credat,  praesertim  cum  Livium  Grae- 
cae  linguae  non  peritissimum  fuisse  constet.  Itaque  aut 
Polybio  aut  Coelio  eos  deberi  omnes  consentiunt  '),  Ne 
XXVI  49,3  qwidem  quin  Silcni  nomen  aliunde  acquisitum 
sit  quisquam  dubitat.  Quare  hoc  quoque  loco,  quoniam  a 
Polybio  alienus  est,  Coelium  transscriptum  esse  jure  sta- 
tuimus. 

At  fieri  potuit,  ut  banc  a  Sileno  profectam  parte  (sive 
ab  alio  quodam  Hannibalis  scriptore :  neque  enim  boc  insto, 
de  nomine)  e  Coelio  eligeret',  cetera  ex  ipso  illo  belli  Pu- 
nici  scriptore  repeteret.  Potuit  sane,  quamvis  non  verisimile 
sit.  Est  enim  non  cum  ceteris  coagmentata,  sed.  paene  abso- 
luta.  Sed  corruit  haec  ratio,  si  animadvertimus  Livium  tot 
locis  dubitationibus  veri  vexatum  nusquam  tota  tertia  decade 
aequalem  auctorem  appellare  nisi  Cincium  XXI,  88,3  et 
Fabium  XXII,  7,,.  Et  de  Cincio  omnia  fere  dubia  sunt. 
Id  tamen  affirraari  potest  nequePolybio  nequeLivio^)  primarios 
inter  fontes  eum  fuisse.  De  Fabiores  magis  fortasse  dubia  cui- 
piam  videbitur.  Nam  quae  in  pugna  ad  Trasumennum  la- 
cum  a  Polybio  et  a  Livio  descripta  Romanam  originem  prae  se 
ferunt  — Pol.III  c.82,3— gS),  Liv.XXIIc.S,,— ,4;  Pol.  c.  88,7, 
Liv.  c.  4,1 ;  Pol.  c.  84,2 — 15>  ^^^-  c.  4,^  —  c.  6  —  eodem  ex 
scriptore  profecta  esse  certissimum,  ex  Fabio  verisimillimum 
est.  Nam  quindecim  milia  illa  in  acie  caesorum  a  Fabio 
memorata  (Liv.  c.  7,^)  eadem  esse  cum  iis,  quae  Polybius 
c.  84,7  xaTCC  Tov  avkcova  cecidisse  narraverit,  quin  arbitre- 
mur  fieri  non  potest.  Ceterum  pertinuisse  eum  numerum 
ad  eos  tantum,  qui  in  valle  *)  pugnavissent  ^) ,  de  ceteris  a 
Fabio  nihil  traditura  fuisse  suadet  Polybii  testimonium,  pati 
videtur  ipsa  res:  praesertim  si  in  ipso  aditu  novissiraum 
tantum  agmen  deprehensum  est,  legionura  vis  tota  vallem 
jam  ingressa  erat.  Quare  quindecim  illa  milia  a  Polybio 
non  aliunde  repetita,   sed  suo  loco  cum  ceteris  rebus  a  Fa- 


1)  cf.  Nitzsch  N.  Rhein.  Mus.  XXIII.  p.  601  sqq.  C.  Bottcher  I.  1. 
p.  351  ff.     H.  Peter.     Fr.  H.  R.   p.  CCXX.  sqq. 

2)  cf.  Peter  1.  1.  p.  CXIII. 

3)  §•  8  fortasse  ex  alio  scriptore  aut  ejusdem  alio  ex  loco. 

4)  Polybio  vim  attuHt,  pellectus  ni  fallor  a  Livio,  Nissenius  (N.  Rhein. 
Mus.  XXII.  p.  565  sqq.) ,  cum  in  campum  praeter  lacum  porrectum 
pugnam  retulit.  cf.  praesertim  c.  83,|  na^a  tcc^  sic;  jLt^/.Oi;  nTvSV^at;  sqq. 
Referre  oportet  descriptionem  loci  non  ad  Romanorum,  postquam  in  hostes 
se  converterint,  (cujus  ipsius  rei  nulla  mentio  extat,)  conspectum,  sed  ad 
Hannibalis  per  vallem  agentis.  Cum  Polybio  Nissenii  opinionem  pugnare 
recte  sensit  H.Peterus  1.1.  p.CCXXVII:  sed  Nissenio  et  Livio  plus  tribuit 
quam  Polybio. 

5)  Vestigium  fortasse  ejus  rei  est  verbum  „in  acie". 

bio  recepta  esse  videntur.  Quid  igitur?  Adhibuitne  Li- 
vius  ad  pugnae  narrationem  a  Polybio  certe  non  depromp- 
tam  (cf.  Bottclier  1.  1.  p.  411)  ipsum  Fabium?  Irritam 
faciunt  hanc  opinionem  pavtes  ex  Hannibahs  scriptore  ubi- 
que  admixtae,  immo  at  Coelio  totam  narrationem  assumptam 
csse  declarant  Quocirca,  nisi  c.  7,^  rem  nomenque  item 
transscripsit,  quo  ego  inclino,  gustavit  tamen  magis  quam 
corabibit  fontem  illum.  Eodem  modo  res  se  haberet  XXV 
c.  11,20  ^*  XXIX  c.  14,5  (qiiibus  in  locis  nititur  H.  Peterus 
1.  1.  p.  LXXXXIII),  si  „propior"  vel  „proximus  memoriae 
rerum"  magis  quam  aequalis  Fabius  fuisset.  Sed  non  de 
Fabio  sed  de  alio  quodam  annalista  agitur,  fortasse  de  Aci- 
lio.  Quae  cum  ita  sint,  jure  negatur  aequalem  ullum  scrip- 
torem  Livius  excripsisse. 

Objicias  fortasse  vitam  Scipionis,  quam  et  a  Polybio  et 
a  Livio  scribendis  libris  adhibitam  esse  demonstrare  studuit 
Friedersdorferus.  (De  Livio  et  Polybio  Scipionis  rerum  scrip- 
toribus.  Gotting  1869.)  Sed  ut  res  Scipionis  commentariis 
sive  Laeli  sive  alius  cujusdam  contentas  fuisse  libenter  ei 
concesseris,  ita  quominus  publici  juris  eos  factos  Livioque 
in  manibus  fuisse  credas,  impedit  Ciceronis  ceterorum  de  iis 
altum  silentium.  Non  fugisse  videtur  id  Friedlanderum, 
cum  in  exitu  dumtaxat  elucubrationis  nonnihil  infirmans  opi- 
nionem  propositam  adderet  fortasse  vitam  illam  jam  cum 
annalibus  quibusdam  conjunctam  fuisse.  Vellem  non  in 
finem  quaestionis  hanc  sententiara  detrusisset.  Invenisset 
fortasse  a  Coelio  maxime  res  Scipionis  Livium  esse  rau- 
tuatum. 

Ergo  nuUa  relinquitur  dubitatio  c.  44,^ — 47  esse  Coeliana, 
quibuscum  conjungere  necesse  est  c.  44,^ — 3,  Eodem  enira 
ex  fonte,  ex  quo  sequentia,  fluxit.  Ne  hic  quidem  Hanni- 
balis  res  Romanis  inspersae  sunt,  ut  apud  Polybium.  Immo 
praeterraissa  est  non  solum  Hannibalis  contio  castrorumque 
translatio,  sed  etiara  dies  insequens.  Rursus,  quae  leguntur 
§.2,3,  a  Poiybio  oraissa  sunt,  ut  quamvis  non  inutilia  ') 
tamen  ad  intellegendum  non  necessaria. 

Demonstratura  igitur  est  capitibus  44 — 47  Coeli  narra- 
tionem  esse  expressam. 


1)  nisi  cum  Bottchero  1.  I.  p.  436  ripam  ulteriorem  eam  dictam  esse 
putas,  quae  minoribus  castris  contraria  fuerit. 

B.  Caput  40,5,(5  item  Coelianum. 

Continet  §.  6  eam,  quam  c.  44, j  repetit  castrorum  par- 
titionem:  quod  magno  documento  est  eundem  utrimque 
latere  fontem.  Nam  quod  nihil  inest,  quo  verba  „eodem 
ferme  intervallo  quo  ad  Gereonium"  spectent,  id  ut  apud 
Livium  ofFensioneni  non  habet.  Castra  igitur  consules  fa- 
ciunt,  „ut  nova  minora  essent  propius  Hannibalem,  in  vete- 
ribus  major  pars  et  omne  robur  virium  esset:  — :  Geminum 
Servilium  in  minoribus  castris  legioni  Romanae  et  socium 
peditum  equitumque  duobus  milibus  praeficiunt. "  Nemini 
spero  in  mentem  venturum  esse  alias  praeter  Servilianas 
ibi  fuisse  copias.  Nusquam  enim  factum  est  his  quidem 
saeculis,  ut  parti  alicui  exercitus  mixtis  Romanis  sociisque 
quisquam  praeficeretur,  nisi  in  pugna  aut  in  expeditionem : 
ut  totis  castris,  necessario,  Servilio  autem  prorogatum  erat 
imperium  in  annum  (c.  34,().  Itaque  vix  quasi  privatus  ') 
aliquis  neque  tamen  collega  consulibus  adesse  poterat.  Sua 
igitur  castra  habuit.  Ceterum  valde  dolendum  est,  quod 
Livius  eam  rem  attigit  magis  quam  explicavit. 

Offendunt  in  §.  7:  „Hannibal  quamquam  parte  dimi- 
dia  auctas  hostium  copias  cernebat" :  (quae  vei-ba,  etsi  ahum 
Livius  ab  hac  paragragrapho  capessit  scriptorem,  tamen  a 
proximis  segregari  non  possunt,  Neque  enim  in  capite  36 
talem  ullius  scriptoris  sententiam  attulit  Livius,  ex  qua  di- 
midio  auctas  esse  copias  efficeretur.  Explicatur  res  hac 
ratiocinatione.  Ad  Aufidum  teste  Polybio  (c.  llO,,o)  minora 
castra  tertia  Romanorum  pars  tenuit.  Hanc  castrorum  divi- 
sionem  eundem  auctorem  secutus  Livius  (vel  Coelius)  eun- 
dem  in  modum  factam  esse  scribit  atque  apud  Gereonium. 
Sequitur  ut  ibi  quoque  tertia  pars  exercitus  minoribus  in 
castris  fuerit.  Habes  dimidiam  partem,  quam  adjectam  ex- 
ercitui  non  comperit  Hannibal  sed  oculis  „cernit". 

At  refellunt  hoc  proxima  Livi  verba.  Contra  est. 
Sunt  enim  duo  illa  milia  omnio  non  ferenda.  Equitum  qui- 
dem  quantulum  in  iis  numerum  fuisse  credamus?  Porro 
cur  major  pars,  facile  intellectu,  cur  omne  robur  virium  in 
majoribus  castris  fuisse  dicatur,  non  item.  Quid  enim? 
Utrum  legio  una  ceteris  tanto  debilior  erat,  ut  ejus  inertia 
Servilianum  exercitum  attenuaret?  An  sociorum  virtus  tant- 
opere  Romanis   excellebat,    ut   eorum    multitudo    majoribus 


1)  cf.  Mommsen,  Rijm.  Staatsr.  I.  p.  .527  sqq.,  infra  p.  26. 

castris  robur  viriura  afferrct,  paucitas  minoribus  demeret? 
Non  afiferunt  veritatis  lucem ,  sed  quemadmodum  locus  de- 
pravatus  sit  demonstrant,  quae  de  acie  Romanorum  tradita 
sunt.  De  ea  Livius  c.  45,^,^  liaec  exhibet:  „instructas  co- 
pias  flumen  traduxit.  —  Transgressi  flumen  eas  quoque, 
quas  in  castris  minoribus  habuerant,  suis  adjungunt  "  Eadem 
Polybius  sic  c.  llo,2  :  ^(ccl  rovg  lidv  ix  tov  [jei^ovog  xc^QOCxog 
dia^iL^dCcov  Tov  norafxov  evd^to^g  nagev&j^aXev '  Tovg  d'  ix  i^a- 
TBQOV  avvdriTCov  tovtoic,  ml  Ti]V  avTrjv  svS^eiav  e^erarrf .  Con- 
stat  igitur  ex  majoribus  castris  dextram,  laevam  partem  ex 
minoribus  esse  profectam.  Atqui  Livius  1§.  7:  „laevom 
cormi  extremi  equites  sociorum,  intra  pedites  ad  medium 
juncti  legionibus  Romanis  tenuerunt."  Ergo ,  quamquam 
imaginem  prorsus  distinctam  aciei  Livius  non  praebet,  appa- 
ret  tamen  socios  pedites  omnes  non  continuo,  at  magna  ex 
parte,  equites  certe  omnes  ')  minoribus  in  castris  fuisse:  at- 
qui  ea  sola  minimum  tria  miha  fiierunt. 

Quamobrem  ut  tertia  fere  pars  copiarum  efficiatur,  vi- 
ginti  ante  duobus  adjiciendum  est. 

Illnd  etiam  spero  omnes  concessuros  esse,  si  tantus 
quamvis  obrutus  ex  parte  librariorum  culpa  apparet  cum 
capitibus  illis  Coehanis  hujus  loci  consensus,  si  respicit  ibi- 
dem  adhunc  locum,  satis  documento  id  esse  capitis  40  para- 
graphos  5  et  6  item  a  Coelio  esse  deproraptas. 


C.    De  Livi  capitibus  40,^—43. 

Longe  diversa  natura  est  eorum,  quae  media  ab  illis 
partibus  clauduntur.  Insunt  duae  narratiunculae  profectio- 
nem  utraque  HannibaHs  e  castris  continens,  ceteris  quoque 
rebus  simillimae.  In  summa  inopia  frumenti  sunt  Cartha- 
ginienses  c,  40,3,9,  item  c.  43,2-^)  Hispani  transitionem 
parant  c.  40,9,  ^^^^  ^-  43,3-  Proficiscitur  Hannibal  crebris 
in  castris  ignibus  rcHctis  c.  41,9  ?  ^^^^  ^*  ^^>6-  Marius  Sta- 
tilius  speculatum  mittitur  c  42,4,  item  c.  43,^.  Suspiciosae 
medius  fidius  sirailitates.  Neque  eae  Liviura  fugerunt.  Inde 
c.  43,6  „simiHter",  ibidem  „par  priori",  mox  §.  7  „eundem", 
§.  8  „eadem".  Sed  quidnam  sibi  veHt  idem  consiHum  bis 
repetitura  ab  Hannibale,  inteiTOges.  Ipse  Livius  docet,  pri- 
mura  id  eura  secutura  esse,  ut  Roraanos  evectos  in  diri- 
pienda   castra   publicae  privataeque    fortunae  plena  —  divi- 


1)  exceptis    fortasse    extraordinariis ,     ne    nimis    exigua    PaulH    ala 
fieret. 

2)  Eadem  jam  c.  32,3  ^^  ^-  ^9,13  sqq.  legimus. 

tias    omnes   velut   objecerat  liosti   —    neeopinato  oppimeret, 
deinde  ea  spe  destitutum  in  castra  rediisse,  sed  cura  propter 
angustias  rei   frumentariae   mancre    ibi    non  posset,   jam  id 
egisse,  ut,  quam  longissime  posset,  ab  lioste  recederet.    Eum 
ad  finem  similem  dolum  eum  meditatum  esse,  ,,ut  par  priori 
metus    contineret  Romanos."      Omitto    nihilo    minus  inopiara 
Hannibalis  et  Hispanorum  infidelitatem  bis  narratam,    etiam 
Statilium    bis    exploratum    missum    ofFendere.      Sed    nonne 
prorsus  ridicula  atque  adeo  absurda  talis  in  rebus  fingendis  ') 
ratio  est?     Mihi  quidem  nemo    unquam  persuadebit  scripto- 
rem  eum,  qui  in  rebus  libere  ementiendis  ingenio  indulgeat, 
fabulas  duas  partim  similUmas  partim  contrarias  deinceps  eflfu- 
tire.    Quid  enim  magis  contrarium  est,   quam  Hannibalem  pri- 
mum„velutinescatatemeritate  ferociorisconsulis"gaudere,  mox 
collegae  cautioris  metu  confidere  ?  Esto !  Optimo  consilio  factura 
esse    concedo,    ut   falsa  imagine   castrorum   hostes    idem   ad 
praedandum  eliceret,    idem  ab  insequendo  deterreret.      Sed 
qui    potuit    credere    „nequiquam     detecta    fraude"     eandem 
fraudem    suspicaturos   esse   Romanos?      Atqui    dicit    Livius: 
„ut  par  priori   metus    contineret  Romanos."     Ego    si  frmum 
talem  venderem,    narrarem  Hannibalera  primum  hostes  per- 
specta  castrorum  solitudine  erupturos  esse  speravisse,  deinde 
ficticiis  ignibus  ceteris   in    speciem  apparatis   latere  voluisse. 
Esset    si   non   divinitus   excogitatum,    at   fortasse   ferendum. 
Quem    nunc    habemus    rerum   consiliorumque    nexum ,    ejus 
aperte  est  scriptoris,  qui  cum  rem  eandem  varias  in  fabulas 
versam  invenisset,    neque  fictam  utramque    esse  perspexerit, 
neque  alteramutram  ut  veram  elegerit,    sed  ambas  in  unum 
corpus  conflaverit  atque  id  ipsum  non  satis  perite. 

Sed  ne  qua  dubitatio  relinquatur,  evolvamus  Appianum, 
qui  Vn.  c.  17  sqq.  solam  priorem  secutus  est.  Legitur 
apud  eum  tumultuarium  illud  proelium  ea  quidem  re  diver- 
sum,  quod  Hannibal  secundum  Appianum  vnexqiveTO  r^zra- 
od-aty  secundum  Livium  non  invito  ei  res  secus  cessit:  ex 
quo  quam  facile  illud  exortum  sit,  nerainem  fugit.  Ne  is 
quidera,  quem  secutus  est  uterque,  profecto  tam  ambigue 
rem  posuisset,  si  rem  a  Romanis  fortissime  gestam  ut  amit- 
teret  a  se  impetrasset.    Secuntur  castra  ab  Hannibale  relicta, 


1)  Nam  siquis  ejusmodi  dolum  fieri  posse  ciedit ,  factum  non  esse 
evincit  Polybius,  qui  Hannibalem ,  priusquam  consules  adessent,  Cannas 
profectum  esse  narrat.  Simillima  praeterea  fabula  XXVII.  42  inspersa 
occurit.  Sed  cum  scriberet  Livius  „sicut  Fabium  priore  anno  frustratus 
esset"  (c.  41,9),  nil  nisi  dolum  XXII.  16  traditum  recordatus  esse  videtur. 
Vix  enim  credibile  est  priori  quoque  anno  enarrando  simile  lucem  a 
scriptore  nescio  quo  allatum  fuisse. 

exercitus  Varronis  jussu  motus,  Paullus  male  auspieato  inter- 
cedens,  Hannibal  in  castra  redux. 

Jam,  ut  utramque  conferamus,  prior  illa  praeclara  Ro- 
manorum  victoria  illustrata,  ad  Varronis  temeritatem  demon- 
strandara  composita,  ad  cognoscendam  non  injucunda  est.  ') 
Altera  nihil  nisi  dolum  ab  Hannibale  ad  fugam  tegendam 
inventum  continet.  Quare  elucet  priorem  illam  ex  hac  esse 
amplificatam.  Id  si  ab  Antiate  factum  esse  statuo,  a  veri- 
tate  non  aberrare  mihi  videor  (cf   p.  27). 

Restat  ut  doceam,  caput  43  unde  desumtum  esse  videa- 
tur.  Et  Coelianum  id  esse  suadet  vicinitas  capitis  44  Prae- 
terea  quid  tandem  excogitari  potest,  cur  Livius  cum  Coe- 
lium  in  capite  40  secutus  esset,  deinde  fabulae  illius  vel 
suavitate  ad  cognoscendum  vel  severitate  in  Varronem  pel- 
lectus  ad  Antiatem  devertisset,  jam  aliunde  fabulam  simil- 
limam  requisiverit,  ad  proximam  quam  tenuem,  quam  exan- 
guem!  quin  etiam  ad  intexendum  non  aeque  aptani.  Nara 
Valeriana  paene  impune  interponitur ,  quoniam  post  Hanni- 
balis  reditum  nihil  fere  ceteris  mutatur.  Alteram  si  Coelius 
omisisset,  Livius  inseruisset,  quantopere  rerum  seriem  evei'- 
tere  necesse  fuit?  Sed  non  evertitur  Coeli  narratio,  immo 
exposcit  fabulam  illam.  Nescit  enim  Coelius  Hannibalem 
jam  ante  adventum  consukim  Cannas  cepisse.  Documento 
est  praeter  ipsum  silentium  Livi  c.  40,^:  „ut  nova  minora 
propius  essent  Hannibalem  "  ^)  Quis  enim  est,  qui  castra 
a  duobus  milibus  passuum  posita,  cum  quo  vergant  osten- 
dere  velit,  propiora  dicat  ei  hosti,  qui  plus  quinquaginta 
milia  inde  absit?  Nesciebat  igitur  Hannibalera  jara  procul 
abesse.  Igitur  ut  eum  amoveret,  peropportuna  subiit  ani- 
mum  fraus  neque  bellum  gerentibus  neque  scriptoribus  inu- 
sitata :  satis  nitida  videbatur :  arripuit :  hereditate  accepit  Li- 
vius.  3) 

Debentur  ergo,  ni  fallor,  c.  40,^ — 43,(  Valerio,  c.  43,^ 
sqq.  Coelio. 


1)  Imprimis  delectant  capitis  42  paragraphi  4 — 7.  Sed ,  ut  solet  in 
ementitis,  eaedem  vehementer  offendunt.  Cur  enim  ad  castra  potius  mit- 
tunt  Statilium,  quam  quo  c.  43,7,  ^^  hostium  insidias  suspicantur,  nisi 
quia   scriptor  aliter  narrationem  tueri  omnino  non  poterat? 

2)  Haec  res  Polybii  capiti  107,  quod  totum  fere  annales  Romanos 
sapit ,  quam  maxime  contraria  quomodo  in  Coeli  narrationem  errepserit, 
nescio:  nisi  forte  qnod  aput  Cannas  factum  esse  legerat,  huc  falso 
retulit. 

3)  Bottcherus  1.  I.  p.  432  recte  vidit  initio  c.  43  ad  alium  fontem 
transire  Livium:  sed  cum  §.  1 — 6  ex  Sileno  §.  7  sequentia  ex  eodem, 
quo  caput  42,  fonte  fluxisse  contendit,  rera  turbavit.  Id  unum  non  de- 
testor  §.  3 — 5  (non  §.  6)  apud  scriptorem  aliquem  Hannibalis  fuisse. 
Qaominos  apud  Silenum  tale  quid  fuisse  credam,  impedit  Pol.  lll,g. 

2* 

D.    Livi  capiit  48  Coelianum. 

Polybius  per  caput  115,  Livius  per  caput  47  (Coelio 
auctore,  ut  supra  deinonstravi)  dum  Silenum  secuntur,  con- 
sentientes  jam  alter  ab  altero  digrediuntur.  Polybius  enim 
primum  §.  1 — 3  PauUum  ad  mediam  aciem  perfugientem 
militesque  exhortantem  facit,  scriptorem  Romanum  secutus, 
deinde,  postquam  idem  ab  Hannibale  factum  esse  addidit 
§.  4,  transit  §.  5  ad  Numidarum  in  dextro  cornu  pugnam 
Hasdrubalisque  nQaYi-iaTLxov  xal  (pQovi/iiov  SQyov.  Livius 
(vel  Coelius),  sicut  supra  consuevit,  a  Romanorum  rebus 
etiamnunc  abstinet  statimque  Numidarum  pugnam  paucis 
refert  §  1.  Sequitur  §.  2 — 5  fraus  Punica,  quae  minime 
Hannibalis  scriptorem  sapit.  Hac  exposita  venit  ad  Hasdru- 
balem.  Sed  quam  foede  res  luculentissima  obscurata,  quanto 
fumo  obruta  est?  „Hasdrubal,  ')  qui  ea  parte  praeerat,"  — 
at  ipse  Livius  laevae  eum  praefecit  alae  —  „subductos  ex 
media  acie  Numidas  ad  persequendos  passim  fugientes  mittit" 
—  quid  Numidis  cum  media  acie?  Tamen  quid  exponere 
voluerit  magis  quam  exposuerit,  non  dubium  est,  scilicet 
idem  quod  Polybius  ex  Sileno.  Nara  si  resecamus,  quae 
inepte  admiscuit,  habemus:  „Hasdrubal  Numidas  ad  pei'se- 
quendos  fugientes  mittit,  Hispanos  et  GaUos  equites  Afris 
adjungit"  :  sententiam  prorsus  eandem,  raodo  ne  illud  „mit- 
tit"  de  justo  jussu  accipiamus.  Sed  unde  nebula  ista  rei 
clarissimae  offusa  est?  Vereor  ut  impune  fraus  fraudulenter 
Hannibali  sit  imposita  Extat  §.  2,  3  „quingenti  fere  Nu- 
midae  —  in  mediam  aciera  accepti."  Ecce  subductos  ex 
media  acie  Nuraidas.  Quaraquam  eQyov  profecto  neque 
nQayixaTixov  neque  (fQovifxov  ficticios  istos  Nuraidas  praeser- 
tim  equis  destitutos  ad  persequendimi  mittere.  Curaulavit 
errorem  Livius  altera  culpa  adraissa.  Non  intellexit  illud 
„raittit"  sive  siraile  quoddam  verbum  legit.  Addidit  igitur 
„qui  ea  parte  praeerat"   quamvis  ab  ipso  dissentiens. 

Quaeritur,  ipse  Livius  si  Numidas  quingentos  aliunde 
accitos  in  scenam  induxisset,  num  personas  tam  perverse 
distribuisset?  Si  apud  Coelium  nil  nisi  Sileni  dihicidam 
narrationera  invenisset,  qualem  antea  apud  eundera,  hac  in 
parte  apud  Polybium  expressam  esse  videmus,  potuitne  cre- 


1)  Sequor  Hertzium,  qui  valde  prudenter  ceteras  conjecturas  removit 
una  Gronovi  recepta  („equites*  pro  ^pedites")  quae  nemini  non  probata 
est  excepto  Wittio  Saizw.  Progr.  1832:  is  enim  eandem  atque  in  Po- 
lybio  rem  latere  immerito  negavit. 


dere;  qiios  Coelius  Numidas  ad  persequendum  profectos  esse 
scripsisset,  eosdem  esse  cum  iis,  quos  ipse  ab  alio  quodam 
scriptore  pedites  post  terg-a  Roraanorum  constitisse  compe- 
risset?  Minime  vcro,  sed  ab  ipso  Coelio  fraudem  illam 
emit  Quid  quod  demonstrari  potest  ne  potuisse  quidem 
Numidas  simulatores  induci,  nisi  ab  eo  scriptorc,  qui  a  Si- 
leno  pugnae  descriptionem  mutuaretur,  videlicit  a  Coelio '? 

Age  enim,  conferamus  quomodo  Appianus  (Ann.  c.  20) 
et  Zonaras  (P.  1418  B.)  rem  enarraverint.  Transitionem 
simulant  non  equitcs  Numidac,  sed  pedites  Celtiberi,  oppo- 
siti,  ut  videtur,  peditibus  Romanis  {avrixai^ecSTTjxoTcov  Zon.)  ^) 
Ita  procul  dubio  res  inventa  est  initio,  non  ut  est  apud  Li- 
vium,  Hannibal  enim  cur  cijuites  potissimum  elegit?  Num 
ut  equos  quingentos  Romanis  donaret?  An  quia  equitatui 
Romanorum  oppositi  erant,  scilicet  sperans  quamvis  equis 
ademptis  pedites  tamen  in  equites  impetum  facturos  esse? 
An  vcro  divinavit  abductum  eos  iri  ad  mediam  aciem,  ut 
liabercnt,  quorum  poplites  tergaque  ferirent?  Coelius 
vidit  Numidis  pro  Celtiberis  id  negotium  dandum  csse 
ccteris  omnibus  Sileno  testc  pugna  atrocissima  occupatis, 
Coelius  vidit  in  mediam  aciem  accipiendos  esse  transfugas. 
Coelius  denique  fraudem  istam  non  primus  invenit,  sed  ad 
pugnam  ab  ipso  narratam  licentius  quani  verisimilius  accom- 
modavit.  Quid  Livius?  Nihil  vidit,  sed  confudit  trans- 
fugas  Numidas  cum  iis,  qui  contra  eqiiites  Romanos  re- 
manserant. 


E.  Livi  c.  49  et  Appiani  tota  narratio  Valerio  tribuuntur. 

Quod  rclicum  pugnae  est,  Livius  c.  49  refert.  Id  non 
solum  a  Polybio,  sed  etiam  ab  iis  partibus,  quae  ab  Hanni- 
balis  socio  originem  trahunt,  velut  ipso  line  capitis  48,  toto 
coelo  diversum  Romanos  redolet  annales.  Oritur  quaestio, 
utrum  Livius  Coelianac  narrationi  id  adjecerit,  an  a  Coelio 
ad  Silenum  adjectum  simul  cum  ceteris  sibi  vindicaverit. 
Incipit  sic:  „Parte  altera  pugnae  Paullus  — ."  Weissenbor- 
nius  contendit  significari,  etsi  non  dilucide,  mediam  aciem: 
quod  quis  est  qui  concedat?  Addit  eam  ita  dictam  esse 
videri,  quoniam  dcxtrum  cornu,  tertia  a  laevo  pars,  ex- 
tinctum  tuncfuerit.     Sed   quo  pacto  alteram   a  laevo  partem 


1)  Non  obest,  quod  a  Servilio  (Appian.  c.  22),  qui  secundum  Appia- 
uum  laevam  tenet  accipiuntur.  Habent  enim  cornua  i^t^.ot)*;  xai  iwKsa^ 
C.  19. 

dicere  potuit  is,  qui  non  cle  eo  sed  de  media  acie  proximum 
narravissct  ?  Nam  Hasdrubal  quom  Hispanos  et  Gallos 
Afris  adjunxit,  quanam  in  parte  fuit  nisi  in  media  acie? 
Hoc  ne  Livium  quidem  fugere  potuit:  nulii  enim  usquam 
reperiuntur  Afri  nisi  pedites,  quibus  media  acies  firmata 
erat  (86,3).  Quare  quoniam  non  ita,  quomodo  intellegi 
potest?  Non  de  loco,  sed  de  tempore  intelligendum  est. 
Scilicet  opponitur  pars  altera  pugnae  non  soli  Numidarum 
in  dextro  Carthaginiensium  cornu  proelio,  sed  omnibus  quae 
ubique  adhuc  facta  esse  comperimus. 

Sed  non  leves  ofFensiones  in  narratione  insunt.  Nam 
cum  finem  equestris  duce  Paullo  certaminis  jam  c.  47,^  fe- 
cerit,  de  quibus  equitibus  Romanis  cogitaverit,  quo  loco 
omnia  facta  esse  crediderit,  merito  miraberis.  Fac  de  loco 
alteram  partem  dictam  esse,  quod  tamen  fieri  non  potest, 
sed  si  maxime,  tamen  perverse.  Nam  neque  PauUum  neque 
equites  ad  mediam  aciem  pervenisse  apud  Livium  legimus. 
Sed  tantas  offensiones ,  quae  tamen  paucis  verbis  expediri 
possent,  si  apud  Coelium  invenisset,  nonne  sensisset  sensas 
amovisset  is,  qui  c  48,,  tam  temere  adjecisset  „qui  ea  parte 
praeerat"?  Pronior  enim  hominum  natura  vitia  ultro  incur- 
rere  quam  commissa  ab  aliis  praeterire. 

Sed  cur  probabilitatem  sequimur,  dum  in  discrimen  veri- 
tatis  rem  agere  licet?  Inspiciamus  enim  Appianuni:  Si- 
milia  apud  eum  tum  rerum  series  tum  verba  sunt: 

Liv.    c.  49,2    oiiiissis   post-  App.    c.  24    xacad^oQovTsg 

remo  equis  —  pedestre  proe-  dno  twv  Ytitkov  —  eTxeCofia- 
lium.  xovv. 

§.  1  occurrit  HannibaU,  efxnCmovieg  aiiv  oqyXI  ^^^^ 

TcoXefiCoig. 

§,   4    victores    morantibus         (Avvi^ov)naQaxaXovviogt6- 
victoriam  irati.  XeCipavbv  rfi  vCxrjg  exnovrjcai. 

Consentiunt  Romanos  in  bina  castra  confugisse,  quorum 
numerus  paullo  differt  apud  utrumque:  duo  milia,  quae 
Cannas  pervenissent,  capta  esse.  Quinquaginta  milia  occisa 
secundum  Appianum  iis  quos  Livius  habet  numeris  paene 
explentur.  Multos  senatores,  tribunos  et  centuriones  omnes 
cecidisse  dicit  Appianus,  quorum  numeros  habemus  apud 
Livium. 

Non  obliviscamur  agi  de  Appiano,  qui  quanta  cum  levi- 
tate  fontibus  usus  sit,  paene  in  proverbium  abiit.  Omissum 
est  ab  eo  colloquium  Paulli  cum  Leutulo.  Etiam  Livius 
nonnuUa  omisit,  pleraque  non  inconsulto.  De  Servilio  nul- 
lam  aliam  ob  causam  tacuisse  videtur,  nisi  quod  tanta  in 
dissensione    scriptorum    de  ducum   in   acie  positione  unum 

salutis  consilium  duceret  medias  in  res  insilire  properante 
animo  in  PauUi  exitum.  Ne  id  quidem  temere  omisit,  quod 
habet  Appianus  in  fine  cap  24,  xal  ol  Xotnol  xarcc  fie^og 
ioxeSdaBriaav  ava  rag  vXag.  Non  offendit  id  ab  Appiano 
ante  mortuorum  nuraerum  positum.  Is  enim  non  de  toto 
exercitu,  sed  de  decem  milibus,  quae  cum  Paullo  et  Servilio 
diutius  restitissent ,  proxima  narravit.  Livius  qui  nihil  de 
illis,  quid  faceret,  quos  reliquos  diceret?  Protinus  c.  25 
Appianus,  qua  hora  inita  qua  finita  sit  pugna,  addit.  Idem 
fortasse  Livius  apud  communem  auctorem  invenit,  sed  prae- 
termisit,  quoniam  non  idem  pugnae  initium,  sed  prima  luce 
acies  instrvictas  fecerat  (c.  46,,).  Addidit  Terenti  fugam  a 
se  nondum  memoratam. 

Consentit  autem  Livi  c.  49  non  solum  cum  Appiani 
c.  24,  25,  scd  etiam  cum  proximis  ejusdem  multo  magis 
quam  cum  ipso  Livio :  velut  illud  ipsum  „altera  parte." 
Nam  discrimen  temporis,  quod  in  eo  inesse  supra  demon- 
stravi,  non  aptissimc  fit  ad  ipsius  Livi  narrationem.  Aliter 
res  se  habuit  apud  eum  scriptorem,  quem  uterque  in  usum 
vocavit,  Neque  enim  Appianus  duas  partes  pugnae,  cum 
non  dixerit  verbis,  re  fuisse  non  statuit.  Quin  postquam 
cornua  fugata  sunt,  quasi  integrum  quoddam  incipit  cer- 
tamen  decem  mihum  cum  Aemilio  in  medio  positorum,  fini- 
tur  altera  fuga,  di£(f€vyov  —  k'v&an€Q  ol  tiqo  ainm'  €n€(f€v- 
y€<Sav.  Siinul  patefacit,  quo  loco  aquibus  equitibus  pugnatum 
sit  Nam  Paullus  ab  initio  in  media  acie  constitit,  habuit 
ab  initio,  sicut  Servilius  et  Varro,  mille  equites  electos.  ') 

Duo  ex  his  argumenta  exultant.  Primum  enim  apparet 
totam  pugnae  descriptionem,  quae  sit  apud  Appianum,  ejus- 
dem  esse  fontis :  praesertim  cum  c.  25  horam  eandem  ini- 
tiumpi-oeliandi  faciat  atque  c  20,  adjecta  qua  hora  finis  factus 
sit.  Deinde  si  Livius  cum  tota  Appiani  narratione  in  hoc 
cap.  48  magis  quam  cum  ipso  concinit,  quis  est  qui  dubitet, 
quin  ex  eodem  scriptore  pendeat? 

Annalista  is  est  recentior.  Nam  tota  pugna  plena  rerum 
incredibilium  est  atque  adeo  absurdarum  At  in  fine  emer- 
git  vel  veritas  vel  simplicitas  annalium  veterum.  Nam  Livi 
c,  49,,^, ,7  quantum  raomenti  afferat  ad  reipublicae  veteris 
naturam  aperiendam,  patefecit  Th.  Mommsenius  (Ber.  d, 
Sachs.  Ges.  1854,  p.  153  sqq )  Unum  offendit.  Nam  tri- 
bunos  militum  quot  cecidisse  Livius  scripserit,  quamvis  non 
constet,    viginti   in  eo  numero  inesse   ostendit  codex  Putea- 


1)  Ho8  equites  Livius    dicit  non  cohorteai  praetoriam,    id    quod  exi- 
stimavit  Marquardtus  Alterth.  III.  2,  p.  308, 

neus  (vigintiunudece).  Conjecerunt  pleriquc  „viginti  unus" 
vel  „unus  et  viginti",  Gronovius  probantc  Hertzio  „viginti 
novem'".  Sed  vel  hic  numerus  nimis  parvus  videtur, 
cum  scni  legionura  tribuni  fucrint.  Ignavia  crcdo  ex- 
cellebant  prae  militibus.  Non  patitur  id  Livi  c.  53„. 
Itaque  quid  rclinquitur,  nisi  ut  utroque  loco  non  omnes  tri- 
bunos  respici  cxistimcmus?  Porro  si  non  omnes,  quosnam 
alios  nisi  cos,  qui  cum  a  populo  crearentur  in  numero  ma- 
gistratuum  fuerint  ?  ')  Creati  autcm  sunt  anno  547  a,  u. 
(Liv.  XXVII  c.  36,, ^)  viginti  quattuor  quattuor  primis  legio- 
nibus.  Non  minor  certe  numerus  hoc  anno.  Eae  enim 
erant  reipublicae  tempestates,  ut  populus  vix  sua  jura  tuere- 
tur,  nedum  nova  affectaret.  Accedit  quod  ii,  qui  c.  53  no- 
minantur  de  tribus  primis  omnes  sunt.  Num,  quod  in  una 
legione  uon  mirum  est,  de  quinque  nuUum  tribunum  super- 
fuisse  credi  potest?  Ubi  Cn.  Lentulus  (c.  49,g),  ubi  P  Sem- 
pronius  Tuditanus  (c.  5'\,,)  fuerunt?  De  solis  igitur  viginti 
quattuor  quattuor  primis  et  c.  53,,  ct  c.  49,,, j  agitur.  Quam- 
obrem  Gronovii  ,,viginti  novem"  abiciendum  est,  „viginti 
unus"  non  statim.  Superest  enim  unus,  sed  superest  non 
librariorum  culpa  sed  Livi  vol  potius  ejus,  quem  auctorem 
liabuit.  Sciiicet  Cn.  Scrvilium  falso  inter  cos  numerant. 
Qui  cum  imperium  in  annum  prorogatum  teneret  (Liv. 
c.  34,|),  quo  pacto  tribunus  creari  potuit?  Tamen  aptius,  ni 
fallor,  ad  Puteanei  „vigintiunudece"  scribitur  „undeviginti". 
Nam,  quod  homines  docti  fugerunt,  ne  nimis  exiguus  nu- 
merus  tiat,  id  jam  neminem  movebit. 

Quamobrem  quoniam  videmus  digna  esse  veteribus  anna- 
libus,  quaeLivius  c  49,,p,,7  tradiderit,  ctiam  §.13  —  15  cx  iis 
servatas  esse  opinor,  velut  occisorum  numerum.  Certe  neque 
Fabius  neque  alius  quisquam  Roraanus  eura ,  quem  Poly- 
bius,  scripsit  numerum.  Quid  cnim  cura  Cannensibus  illis 
legionibus  fecissent?  Quare  Polybius  eura  e  Sileno  habere 
videtur:  item  fortasse  quae  de  decem  milibus  in  castris  re- 
lictis  narrat.  Nara  Coelius,  cui  Livi  c.  50,4 — 51  et  c.  58 — 
61,4  debentur,  unde  sua  hausit  nisi  ex  annalibus  Roraanis? 
Porro  in  initio  pugnae  nihil  ejusmodi  ab  auctore  illo  coaevo 
traditum  fuisse  constat  per  Livi  (vel  Coeli)  silentium,  Po- 
lybii  vero  in  numero  Romanorum  allato  errorem. 

Veritatis  vestigium  etiam  in  Livi  et  Appiani  de  iis,  qui 
Cannas  fugerunt,  narrationibus  inessc  puto,  quando,  qui 
talia  fingantur,  ne  cogitari  quidera  potest.  Convenit  prae- 
terea  res,    ni  fallor,    cura  Polybii  c.  117,,2.     Capiuntur  se- 


1)  cf.  legem  repetundarum  corp.  inscr.  Lat.  p.  58. 

cundum  eum ,  qui  eig  za  xara  ir^v  xwQav  SQv/naTa  confiage- 
rant,  ad  duo  milia  equitum  sociorum,  Alitcr  enim  rcov  eig 
(fvyi\v  TQanivioiV  Ititiecov  intcllegi  nequit,  quoniam,  qui  cura 
PauUo  lucrant,  occisi  sunt  nXliv  navieXoog  oXCywv:  neque 
verbum  Tovg  nXeiaTovg  c.  106,, o  prcmcre  opus  est.  Quos 
autem  Livius  Cannis  captos  csse  dicat,  equites  plerosque  etsi 
non  omncs  fuissc  credibile  est.  Nam  nisi  tali  casu ,  qui 
iieri  potuit,  ut  tria  tantum  milia  pcditum,  equites  mille  et 
quingenti  caperentur?  Non  offendunt  Caunae  ab  hostibus 
vacuae.  Reliquit  cas ,  ut  videtur,  Hannibal  neque  sibi  (cf. 
p.  8)  neque  hostibus  usui  futaras  esse  ratus,  cum  castris 
eorum  insideret.  Quare  sic  Polybii  et  Livi  (Appianique) 
narrationem  conjungi  posse  arbitror,  ut  Cannas  duo  milia 
maxime  sociorum  equitum  confugisse  statuamus.  Quod  cui 
non  placebit,  alteramutram  abiccre  oportebit  narrationem. 
Ccterum  unde  Polybius  suam  hauscrit,  aflirmare  non  audeo. 
Silenum  auctorem  dissuadet  Polybii  proximis  in  paragra- 
phis  de  ea  re  silentium. 

Ergo  Appiani  c.  19  inde  a  rfj  J'  6mov6rj  — 25,  Livi 
c.  49  isdem  annalibus  debentur.  Jam  vix  queraquam  re- 
pugnaturum  esse  confido,  si  ea  simul  cum  Livi  c.  40,^ — 
43,,  et  Appiani  c.  17  —  19  ab  Antiate  profecta  esse  statua- 
mus.  Primum  enim  e  Nissenii  praeclaris  de  quarta  et 
quinta  deca-Ie  Livi  quaestionibus  cumpertum  habemus  Li- 
vium  perpaucos  in  usum  vocavisse  scriptores.  Appianum 
vero  idem  demonstravit  uni  potissimum  auctori  se  addixisse 
ut  raro  ad  alium  quendam  deverteret.  ')  Accedit  quod  et 
audacia  et  consilium  in  mentiendo  eadem  insunt.  Quid 
cnira  victoria  illa  Romanorum  magis  digna  quam  stratege- 
mata  quattuor  congesta?  Severitate  autem  in  Varronem 
utrum  temeritatis  illa  illustratio  gravior  est  an  haec  igna- 
viae  accusatio.'^  Denique  quanta  in  iUa  cupiditate  et  im- 
petu  railitum  suavitas  et  spiendor,  tanta  in  PauUi  ad  Len- 
tuhim  mandatis  maestitia  et  magnificentia.  Has  cui  res 
imponamus  praeter  Valerium  vix  habemus.  Nam  quos  C. 
Peter  (Progr.  Pforta  1863  p.  59  sqq.)  quasi  receptacula  sen- 
tinae  cujushbet  facit,  Sosylum,  Chacream  quique  similes 
fuerint,  ex  iis  Marium  Statilium  praefectum  (Liv.  c.  42,4), 
auspicium  Paulli  (App.  c.  18;  Liv.  c.  42,^),  Romanorura 
occisorum  non  solum  militum,  verura  etiam  senatorura  men- 
tionem  (App.  c.  25;  Liv.  c.  49)  fluxisse  quis  aequo  animo 
audiat? 


1)  Idem    contendunt  Hannakius:  Appianua  und  seiae  Quellen,  Wien 
1869,  et  L.  Keller :  De  Juba  Appiani  Cassique  Dionis  auctore  1873. 

F.  De  Livi  cap.  50,,  -51,4  nihil  habeo  dicere  nisi  pro- 
babiliter  doctos  statuisse  ex  Coelio  ea  esse  deprompta  Nara 
c.  51,2  ^<^®o  concinit  cum  Coeliano  illo,  quod  Gellius  X  24,g 
affert  (H.  Peter.  fr.  25),  ut  vel  iis  verbis,  quae  ipse  Coelius 
ad  Catonis  de  eadem  re  locum  (Gell.  ibid.  24,,),  (H.  Peter 
fr.  86)  adjecisse  videatur:  „et  (si  vis)  ipse  cum  cetero  ex- 
ercitu  me  sequi"  Livi  „sequere"  respondeat 

In  cap.  50,,^  autem  „translatis  in  dextrum  scutis"  ex 
Coeli  fr.  22  „dextumos  in  dextris  scuta  jubet  habere"  orta 
esse  valde  probabilis  est  conjectura,  Affirmat  praeterea 
hanc  de  cap.  50  et  51  opinionem  maxime,  si  quid  video, 
series  temporum  a  Livio  neglecta.  Tuditani  enim  eruptio 
ad  noctem  pugnam  sequentem,  Maharbalis  dictum  cum  gra- 
tulatione  ducum  Carthaginiensium  conjunctum  ad  diem 
pugnae  pertinet.  Eodem  ordine  Coelius  rera  narravit.  Al- 
terum  enim  fragraentum  libri  secundi  alterum  libri  tertii  est. 


Haec  capita  Livi  ut  pugnam  Cannensem  continentia 
accuratius  tractanda  existimavi,  simul  quia  aut  certa  aut 
probabili  conjectura,  quos  ad  scriptores  pertinerent,  statui 
posse  crederem:  id  quod  in  ceteris  plerumque  lubricum  est. 

Sed  tamen  paucis  significabo,  quid  de  praecedentibus, 
quid  de  sequentibus  sentiam. 

C.  36  queritur  Livius  scriptores  et  numero  et  genere 
copiarum,  quibus  aucti  sint  exercitus,  valde  variare,  Et 
unam  quidem  proponit  sententiam  hanc  quattuor  additas 
esse  legiones,  ut  octo  rem  gererent.  In  sequentibus  para- 
graphis  una  Hertzii  eraendatio  duas  expediit  difficultates, 
quas  codicura  lectio  praebet  („essent"  pro  „est",  §.4):  unam 
quod  copula,  quae  vocatur,  desideratur:  alteram,  quod  quasi 
novum  testimonium  scriptoris  ejus  affertur,  qui  nil  nisi  cal- 
culum  subduxerit  ejus,  quam  antea  Livius  proposuit,  ratio- 
nis  et  subduxerit  puerorum  raagis  quara  scriptorura  raore.  Nunc 
vero  haec  sententia  subest :  quosdara  auctas  legiones  auctores 
esse  ita,  ut  quina  railia  peditum,  treceni  equites  essent, 
socii  duplicem  numerum  equitum  darent,  peditis  aequarent. 
Ipse  inde  Livius  calculo  subducto,  quot  apud  Cannas  pu- 
gnavissent,  conclusit.  Ipsa  res  similiter  apud  Polybium 
(c.  107,, Q — ,3),  sed  nou  eundem  prorsus  in  modum.  Nam 
TQinXdcLov  a  Polybio  correctum  propter  VI.  c  26,g  censeo, 
non   nobis   corrigendum   esse,     Sed  Livius  quattuor  additas 

esse  legiones,  simul  auctas  omnes  esse  apud  Coelium  vide- 
tur  invenisse  ')  Ceterum  reliquos  aut  idem  aut  certe  addi- 
tas  quattuor  scripsisse  credibile  est.  Sola  autem  decem 
milia  in  supplementum  scripta  apud  scriptorem  nescio  quem 
fuisse,  licet,  si  verbum  preraas,  ex  §.  1  cum  Weissenbornio 
recte  concludas,  tamen  non  facile  mihi  persuadebitur.  Livi 
potius  aut  errorem  in  legendo  aut  neglegentiam  in  scribendo 
subesse  arbitror.  Haut  scio  an  de  duabus  legionibus  urba- 
nis,  quas  initio  anni  a  consulibus  scriptas  esse  XXIII.  c.  14,2 
demum  legimus,  cogitari  liceat. 

Etiam  ea,  quae  caput  51  sequantur,  ex  Coelio  pleraque 
fluxisse  mihi  persuasi.  Documento  ejus  rei  est,  quod  XXIII. 
c.  6,3  Coeli  silentio  annales  quosdam  refellit  Nam  quod 
alios  ei  adjungit,  eadem,  opinor,  consuetudine  facit,  qua 
unum  auctorem  quosdam  praestantiores  similiter  dicere 
solet.  Consentit  etiam  fr.  26  cum  XXIII.  c.  11,^  Porro 
XXII,  c.  52,, — g  et  quae  artius  cum  eo  cohaerent  c.  58— 61,4, 
cui  ascribamus?  Num  Fabio?  At  ex  eo  nihil  fere  Livium 
transscripsisse  p.  17  docui.  An  Polybio?  At  sunt  non 
modo  multo  uberiora  verum  etiam  partim  contraria  (cf.  Pol. 
VI.  58,2 — 13).  An  Claudio?  2)  At  ex  eo  alia  illa  fama 
(c.  61,:,— i„)  fluxit.  (Acilius  fr.  3.)  An  Valerio?  At  nuUa 
ejus  inveniuntur  vestigia.  Immo  Appianus  c.  28  ex  eo  ha- 
bere  mihi  videtur:  nam  nomen  (Gn.  Sempronius)  falso  in 
aliara  illam  famam  intrusum  Antiatem  redoiet. 

Capiti  57,7 — »2  ^^  exercitibus  nulla  fides  habenda  est. 
Omitto  quod  legio  tertia  falso  nominatur  (cf  Gessler:  De 
legionum  Romanarum  apud  Livium  numeris.  BeroL  1866 
p  20).  Sed,  quod  scimus  ex  XXIII.  c  14,  urbanas  legio- 
nes  initio   anni  scriptas   esse  non  modo    non  dicitur  sed  ne- 


1)  Si  quaerimus  numerum ,  qui  apud  Cannas  fuerit ,  non  quem  esse 
voluerint,  annalibus  magis  quam  Polybio  fides  babenda  est,  qui  nil  nlsi 
equitum  numerum  invenisse  videtur,  qui  idem  est  apud  Appianum  c.  17. 
Apud  Livium  e  numero  in  c.  -10,7  supia  restituto  nihil  certius  elici 
potcit.  Sed  secuudura  eundem  occubuerunt  48,200  (si  Madvigii  „et  rata 
prope"  recipimus:  nam  ^tanta"  non  est  fcrendum.  c.  49, j^),  capti  sunt 
4,500,  17,000  in  bina  castra,  4500  Venusiam  fugerunt.  Summa  est 
74,200.  Adde  nonnuUos ,  qui  ex  ip.sa  pugna  aut  Cannusium  aut  alio 
fugerint,  explentur  76,000  Appiani.     Hoc  in  numero  acquiescendum  est. 

2)  Nam  neque  Quadrigarium  justum  cognomen  esse  neque,  ubi  id 
omittatur,  alium  scriptorem  dici  contra  Nissenium  (Quellenunters.  p.  40) 
satis  demoDStravit  Mommsenius  (Hermes  I.  p.  165).  Nupcr  H.  Peterus 
(H.  R.  Fr.  p.  LXXXXVni)  hoc  quidem  verum  esse  concessit  atque  adeo 
novo  argumento  affirmavit.  At  ipse  hoc  sibi  excogitavit,  quem  Livius 
Claudium  vocet,  Quadrigarium  esse,  sed  segregari  ab  hoc  XXV.  39, j^  et 
XXXV.  6,j  eum  Claudiura,  qui  annales  Acilianos  verterit.  Sed  quando 
unquam  ^secutus"  eaudem  vim  habuit,  quam  „is,  qui  secutus  est"? 

gatur  („ut  urbi  praesidio  essenf^).  Deinde  praeter  socios 
atque  servos  quattuor  legioncs  ex  junioribus  conscribi  afflictae 
reipublicac  vires  non  sincbant.  XXIII.  c,  lU — ^  autcni  Livius 
quantum  copiarura  fuerit  cnumerans  duas  initio  anni  scrip- 
tas,  quas  bic  desideramus,  memorat,  item  cohortes  agro 
Piceno  et  Gallico  coUectas,  servorum  denique  dilcctum,  sed 
de  his  quattuor  tacct,  Porro  nisi  cas  sustuleris  omnia,  quae 
de  exercitibus  postea  Livius  refcrt,  perturbantur 

Initio  enim  anni  540  placuit  „duodeviginti  legionibus 
bellum  ageri;  binas  consulcs  sibi  sumere,  binis  Galliam  Sici- 
liamque  et  Sardiniam  obtineri:  duabus  Q  Fabiura  praetorem 
Apubae,  duabus  volonum  Tib.  Gracchum  circa  Luccriam 
praeesse:  singulas  C  Terentio  proconsuli  ad  Picenum  et 
M.  Valerio  ad  classem  circa  Brundisium  relinqui:  duas  urbi 
praesidio  esse.  Hic  ut  numcrus  legionum  expleretur,  sex  novae 
legiones  erant  scribendae"  (XXIIII,  c. ll,^).  Cum  toto  nuraero 
convenit,  quod  duobus  annis  post  bis  duabus  legionibus  ur- 
banis  una,  ut  apparet,  Terentio  additis  viginti  tres  nurae- 
rantur  (XXV,  c.  •^,-,):  id  quod  docuraento  est  senatum  de 
numero  legionum  illo  decreto  stetisse.  Et  si  quaerimus  quae 
tunc  scribendae  fuerint,  cogitari  potest  de  duabus  Fabi 
praetoris,  duabus  urbanis,  duabus  M.  Pomponi,  una  Terenti, 
tbrtasse  etiam  de  duabus  Marcelli,  si  quis  forte  non  modo 
ad  terapus  milites  ab  eo  dimissos  esse  opinatur  (XXIII, 
c.  48,9).  ')  Ex  his  igitur  tres  jam  stipendia  faciebant.  Ad 
eas  accedunt  una  Valeri,  duae  in  Sardinia  (XXIII,  c.  34,^ ; 
c,  40,2 ;  c.  41,7  et)  XXIV,  c.  44,^,  binae  Tib.  Gracchi  Q.  Fabi 
consulum,  quas  uterque  ex  Perae  exercitu  suraserat.  Sici- 
liae  duae  relincuntur  legiones.  Sed  praeter  Cannenses  legio- 
nes  (XXIII,  c.  31,8)  ^^^^  veteres  ibi  remansisse  verisiraile 
est.  Nara  Cannenses  rebus  gerendis  adhibitas  non  esse 
scimus.  (XXV,  c.  6  sqq.)  Sane  MarceUus  de  suis  legio- 
nibus,  quae  post  XXIIII  c.  20,^  desiderantur,  alteram  secura 
mihi  videtur  adduxisse  (XXIIII,  c.  30,,),  alteram  postea  re- 
cepit  (c.  06,4).  Sed  etiara  Appius  cura  navibus  exercitum 
habuisse  videtur  XXIV,  c.  7,9;  c.  3'V  5  Pl^^t.  Marc  c.  13). 
Neque    Syracusae     una    legione    oppugnatae    esse    possunt. 


1)  Ad  tempus  dimissi  esse  videntui-.  Nam  receutes  eae  erant  legio- 
nes.  Weissenbornius  quidem  easdem  cum  urbanis  initio  auni  538  scriptis 
esse  credit  (ad  XXIII,  c.  14,4).  Sed  Romanos  in  summa  inopia  militum, 
cum  servos  et  noxios  in  exercitus  referrent,  eas  legiones  totum  per 
annum  Romae  retinuisse  incredibile  est.  Equidem  nescio,  quo  discrimine 
eas  e  viginti  quinque  milibus  armatorum  cum  Pera  ab  urbe  profectis 
eximere  velis.  At  Marcellum  legiones  etsi  scripsisse  Livius  non  narrat,  at 
Eciipturum  fuisse  significat.    (cf.  c.  24,5.) 

(c.  34,1^.)  Quare  Cannenscs  legiones  pro  justo  exercitu 
non  fuisse  credo,  ut  praeter  eas  duabus  veteribus  legionibus 
Siciliam  obtineri  placuerit.  Sed  utcunque  id  est  quattuor 
istis  legionibus  nullus  omnio  locus  est 

Itaque  XXII,  c.  57  exdeterionibus  annalibus,  fortasse 
e  Valerio ,  irrepsit.  Eodem  ex  scriptore  Appianus  c.  ^7 
mutuatus  fortasse  est,  quod  a  Livio  ea  tantum  re  difFert, 
quod  Marcellus  ipse  exercitum  Teanum  Sidicinum  ducit,  et 
quod  ejus  profectione  res  Romae  gestae  finiuntur.  Cui  Livi 
c.  54,- — 5B  debeantur ,  discerni  nequit ,  cum  idem  omnibus 
in  annalibus  fuisse  verisimile  sit 

Denique  satis  probabiliter  statuitur  c  51  ,j — 54,^  ')  pa- 
riter  cum  proximis,  deinde  c.  58 — 61,4,  item  fortasse  c.  61, lo 
— 15  ex  Coelio  esse  derivata. 


III. 


Restat,  ut  comprehendara ,  quo  quisque  scriptor  raodo 
pugnam  Cannensera  narraverit. 

Extitit  primus  apud  Romanos  auctor  pugnae  is  qui 
ipse  cum  exercitu  fuerit,  In  comraentariolos ,  ut  videtur, 
retulerat  consulum  adventura,  exercitus  partitionem ,  iter  ad 
Cannas ,  collocationes  castrorura ,  consulura  altercationem, 
eductionem  exercitus,  aciei  instructionem.  Non  dubito  quin 
tacuerit  id  quod  Polybius  narrat  decem  railia  in  castris  re- 
licta  esse.  Sequebatur  fortasse  transitio  Aemili  ad  Servi- 
lium,  fuga  Varronis.  De  ceteris  quae  rettulerit,  quis  fuerit, 
nura  annaliura  scriptori  res  coraniunicaverit ,  ignoratur.  Si 
tamen  ad  similitudinera  pugnae  ad  Trasumennura  factae 
eas  referimus,  Fabi  annalibus  conjunctas  fuisse  credibile 
est  2) 

Fabium  narravisse  credo  Cannarura  occupationem ,  se- 
natus  decretum  (ut  sunt  apud  Polybium),  deinde  quae  ad 
testera  illum  oculatum  retuli,  exitum  pugnae,  qui  est  apud 
Livium. 

Ab  Hannibalis  parte  stabat  Silenus  sciptor  et  ipse  in 
castris  versatus.  Tradidit  contionem  Hannibalis,  translatio- 
nera  castrorum,  pugnara  ipsara,  atque  id  luculentissime,  idem 


1)  Ceterum  eandem  rem  Claudius  narrasse  videtur.  Nam  XXIV, 
c.  18,  ubi  ejus  rei  mentio  fit,  ob  notam  callidorum  jurisjurandi  interpre- 
tatorum  ut  Claudianum  noscitur. 

2)  Fabium  ipsum  exercitui  interfuisse  refellit  Liv.  XXII  57,5. 

opinor  praesidmm  in  castris  Romanorum  relictum  et  cap- 
tum ,  Komanorum  occisorum  numerum ,  quem  praebet 
Polybius. 

Hos  scriptores  pugnae  scribendae  adhibuit  Polybius; 
nam  de  c.  112,g — ^  nihil  audeo  affirmare.  Unum  ex  utris- 
que  corpus  studuit  conglutinare.  Usus  tamen  est  non  sem- 
per  felicissime.  Atilium  quidem  Serviliuraque  falso  statuit 
consulatu  jam  defunctos  exercitum  accepisse,  itrm  Atilium 
apud  exercitum  remansisse  et  in  pugna  cecidisse.  Pugnara 
paene  totam  cura  sumsisset  e  Sieno,  eo  deductus  esse  vide- 
tur,  ut  ei  de  fortuna  Romanorum  nimiam  tidem  haberet. 
Certe  occisorum  nuraerus  nimius  est.  Scripsit  res  luculenter, 
nisi  quod  c.  113,::,  et  c  117,,,  sirailiter  c.  IIT,^  dissidentes 
ab  ipso  numeros  tradidit  Paulli  contionem  ipse  videtur 
adjecisse. 

Coelius  isdem  fontibus  usus  est  sed  ita,  ut  usque  ad 
initium  pugnae  solura  fere  Romanura  auctorem  in  usum 
vocaret.  Praeterea  non  solum  oraisit  Cannarum  occupatio- 
nem  senatusque  de  pugna  decretum,  sed  etiara  Hannibalem 
in  castris  mansisse,  consules  simul  cum  exercitu  ab  urbe 
profectos  esse  narravit,  haud  scio  an  contionum  Fabi  et 
Paulli  texendarum  gratia.  Inseruit  fugam  Hannibalis.  Iter 
exercitus  non  satis  distincte  scripsisse  videtur  tenuitatem  fu- 
giens.  Inde  ab  initio  pugnae  ad  Poenum  auctorem  se  con- 
tulit:  eum  secutus  dextrum  cornu  Romanorum  fusum,  mediara 
aciera  iniquo  certamine  implicatam,  laevara  alara  segni 
proelio  occupatam  esse  retulit.  Hic  iraposuit  fraudera  Puni- 
cam  sive  ex  annalibus  quibusdam  sive  aliunde  acquisitam 
et  ad  ipsius  narrationem  licenter  conformatam.  Rursus  a 
Sileno  accepit  Hasdrubalis  in  terga  Romanorum  impetum. 
Quoraodo  rera  continuaverit,  nescimus.  Finem  sane  pugnae 
eundem  quera  annales  Roraani  fecit,  siquidem  castra  tradita, 
captivorum  redemptionem  repudiatam  e  Coelio  Livius  ser- 
vavit. 

Valerius  Antias,  si  recte  eum  in  narratione  Appiani  et 
in  parte  Livianae  latere  contendo,  nefanda  licentia  res  gestas 
adulteravit  victoriam  primum  Romanorum  praeclaram  licet 
ab  Hannibale  libenter  concessam  ementiendo,  deinde  fugam 
Hannibalis  in  insidias  et  Terentianae  temeritatis  documentum 
vertendo.  Ceterum  utrumque  eo  auctore  non  procul  a  Can- 
nis  factum  esse  videtur.  Aciem  utramque  suum  ad  arbi- 
trium  cucibus  distribuit.  Strategemata  Hannibalis  duo  in- 
venta  in  libris  accumulavit  fuga  simulata  et  insidiis  structis. 
Idem  Paulli  mortem  sermone  supremo  exornasse  videtur. 
Exitum  pugnae  ne  Antias  quidcm  violavit. 

Livius  ducem  primarium  sibi  elegit  Coeliura.    Sed  prius- 

quam  fugam  Hannibalis  referret,  ab  Antiate  narratinunculam 
specie  cliversara,  re  eandem  mutiiatus  est.  Dein  ad  Coelium 
reversus  fugae  illius  similitudinem  non  ad  Valeri  ingenium 
sed  ad  Hannibalis  consilium  retulit.  Coelio  igitur  duce 
eum  ad  Nuraidarum  fraudem  devenisset,  in  salebras  foedis- 
sime  iiTuit  ancipite  Nuraidarum  voce  deceptus.  Tum  sive 
irretitum  se  esse  sentiens  sive  Valeri  tragoediis  motus  ad 
hunc  devertit.  Ex  quo  cum  reliquam  partera  pugnae  rece- 
pisset,  ad  Coeliura  rediit  ita  tamen,  ut  deteriores  quosdam 
annales,  Valerium  opinor,  subsidium  haberet  et  ne  Clau- 
dium  quidera  negligeret. 

Praetex-raitto  Plutarchura ,  quem  H.  Peterus  ceteri  satis 
demonstraverunt  hoc  loco  a  Livio  pendere,  nisi  quod  Han- 
nibalis  apophthegma  c,  15  inseruerit. 

Appianus,  si  quid  video,  ipsura  Valerium  expressit. 

Dio  autera,  vec  assecla  ejus  Zonaras,  quos  auctores  ha- 
buerit,  difficile  intellectu  est.  Id  unura  patet  Livio  eum 
usum  esse.  Ex  eo  enim  utramque  Hannibalis  e  castris  pro- 
fectionem  sumsit,  item  Maharbalis  ad  Hannibalera  cohorta- 
tionem.  Ex  eodera ,  licet  parum  recte,  vvxTog  —  d(pix€To 
(Zonar.  P.  1417  D)  derivatum  esse  credibile  est.  Etiam 
Antiatem  ad  pugnam  describendam  adhibuit.  Inde  enira 
strategemata  illa,  iraprirais  Volturni  TieQl  fisar]{x§QCav  (Zon. 
P.  1418;  App.  c  20)  veheraentius  flare  sohti  expectatio 
fluxerunt.  Ad  eundem  fortasse  referenda  sunt,  quae  de  se- 
natu  post  pugnara  habito  convenienter  cura  Appiano  et  Li- 
vio  refert.  (Zon.  P.  1419  B.)  Dionis  frgra.  Vales.  p.  598 
ex  ipso  Coelio  ortum  esse  credo 

Quid  Nepos,  Florus  ')  ceteri  passim  tradiderint,  conferre 
operae  pretium  non  est. 

Claudi ,  qui  ante  diem  quartum  nonas  Sextilis  decerta- 
tum  esse  tradiderat  (fr.  53),  nuUum  apud  scriptores  pugnae 
extat  vestigiura. 


1)  Is  60,000  occubuisse  auctor  est.     II,  6. 

